title: Kyūdō Suomessa

text: Kun siemenet kyūdōharjoitteluun Suomessa oli kylvetty, alkoi harjoittelu toden teolla. Feliks Hoff tulikin Suomeen uudestaan jo 1985 maaliskuussa. Saman vuoden elokuussa suomalaisryhmä, joka käsitti Baggea, Juhana Niittylää, Outi ja Risto Jalavaa ja Pentti Niemistä, matkusti harjoittelemaan kyūdōa Hampuriin ensimmäiselle ulkomaanleirille. Siellä Suomalaiskyūdōkat tapasivat ensimmäistä kertaa Genshiro Inagaki -sensein (1911-1995) (8. dan hanshi), joka oli Japanilaisen kyūdō-koulukunnan Heki ryū Insaihan päämies. . Hänelle myönnettiin muutama vuosi myöhemmin 9.dan hanshi'n arvo. Syyskuussa samana vuonna Suomalais-Japanilainen yhdistys täytti 50 vuotta. Suomen kyūdōkoita pyydettiin esittämään lajia juhlassa. Heillä ei olisi riittänyt taitoa siihen, mutta se järjestettiin siten, että liitto kutsui saksalaisen professorin Manfred Speidelin (kyūdō 5.dan) Aachenista Suomeen. Hän piti näytöksen Finlandia-talossa. Tämän jälkeen hän piti viikonloppuleirin Porvoossa. Feliks F. Hoff on se, joka eniten on vaikuttanut Suomen kyūdōn toimintaan avatessaan suomalaisille ovia leireille, joihin eivät muuten oli päässeet ja vetämällä leirejä Suomessa.


title: Kyūdō Suomessa

text: 1986 Bagge sai kutsun tulla käynnistämään kyūdō-toiminnan Kouvolassa. Kutsun esitti Kouvolalaisen judo-seuran puheenjohtaja Kirsi Hokkanen. Samana vuonna Kari Laine Helsingistä suoritti ensimmäisenä suomalaisena 1.danin kyūdōssa. Tämä tapahtui EKF:n vuotuisalla leirillä Sveitsissä. Vuonna 1987 kaikkien suomalaisten kyūdō-harrastajien toiveesta tuli totta! Mestari Inagaki saapui avustajansa professori Toshio Morin kanssa viikon pituista leiriä pitämään. Leiripakaksi valittiin Kouvola. Kari Laine suoritti samana vuonna 2.danin ja Bagge 1.danin EKF:n leirillä Hampurissa. Vuonna 1989 Suomi isännöi EKF:n leiriä. Paikkana oli Pajulahden Urheiluopisto. Osallistujia oli kaikista EKF:n jäsenmaista. Siitä lähtien liitolla on ollut joka vuosi leiri Pajulahdessa. Niihin on kutsuttu kyūdō-harrastajia muistakin maista.


title: Kyūdō Suomessa

text: Suomessa oli yhdessä vaiheessa 80-luvun lopulla n.70 jäsentä, joka teki meistä silloin EKF:n harjoittelijamäärältään kolmanneksi suurimman kyūdō-maan euroopassa. Toimintaa on parhaimpina vuosina ollut seitsemällä paikkakunnalla.


title: Kyūdō Suomessa

text: Suomen kyūdōliitto on aktiivinen jäsen vuonna 1980 perustetussa Euroopan kyūdōliittossa (EKF). Vuonna 1989 Suomessa järjestettiin edellä mainittu EKF:n vuotuinen kyūdō seminaari ja muutamaa vuotta myöhemmin 1993 kyūdōn Euroopan mestaruuskilpailu. Suomalaisen kyūdōn toistaiseksi suurin kilpailumenestys saavutettiin vuonna 1995, jolloin Antti-Jussi Voutilainen voitti kyūdōn Euroopan mestaruuden. Suomen kyūdōkat suorittavat korkeammat vyöarvonsa (1. dan alkaen) pääasiassa EKF seminaareissa.


title: S-tyypin asteroidi

text: S-tyypin asteroidit ovat melko yleinen asteroidilaji. Ne koostuvat rautapitoisesta silikaattikivestä, jossa saattaa olla mukana magnesiumia ja nikkeliä. Väriltään ne ovat punertavia ja asteroidiksi keskitummia. Kaikista asteroideista niitä on 17 %. Niissä on vähän tai ei lainkaan vettä ja muita haihtuvia aineita.


title: S-tyypin asteroidi

text: Niitä on eniten asteroidivyöhykkeen sisäosissa, esiintymishuippu on 2,2 AU.


title: S-tyypin asteroidi

text: Tähän ryhmään kuuluu suurista asteroideista 3 Juno ja 15 Eunomia.


title: X-tyypin asteroidi

text: X-tyypin asteroidit ovat metallirikkaita asteroideja. Niitä ovat Tholenin luokittelun M, P ja E, joista M vastaa ehkä rautameteoriitteja. Tyypin M yleisyys on 2,5 %. M-tyypin tiheys on 1,5–5,5 g/cm³. E-tyypin asteroidit ovat kirkkaita ja enstatiittipitoisia, niiden albedo on 0,25–0,6. Ne vastaavat meteoriittiluokittelussa enstatiittikondriitteja. Tyypin P asteroidit ovat tummia, punertavia, ja kaukana auringosta, tyyppiesimerkki 65 Cybele. Niiden etäisyys on noin 4 AU.


title: X-tyypin asteroidi

text: X-ryhmän alalajit


title: Hannu Haarala

text: Hannu Veikko Haarala (s. 18. elokuuta 1981 Helsinki) on entinen suomalainen jalkapalloilija. Hän oli alkujaan pelipaikaltaan oikea laitalinkki, mutta Alankomaissa pelatessaan hän siirtyi oikeaksi laitapuolustajaksi.


title: Hannu Haarala

text: Haarala palasi Hollannista Suomeen Hongan pelatessa Ykköstä kaudella 2005. Hongan noustua Veikkausliigaan Haarala lopetti tilapäisesti ammattilaisuransa, mutta hän palasi kesken kauden 2007 takaisin Honkaan. Hän pelasi kahdessa A-maaottelussa Hollannin vuosiensa aikoihin.


title: Hannu Haarala

text: Haarala ilmoitti kesäkuussa 2011 peliuransa olevan ohi hänen keskittyessä opiskeluihin.


title: D-tyypin asteroidi

text: D-tyypin asteroidi on Tholenin asteroidiluokittelun mukaan asteroidi, joka ei kuulu mihinkään suurista ryhmistä (C-, X- tai S-ryhmä), ja jolla on pieni albedo ja punaisen valon alueelle painottuva elektromagneettinen spektri. Monet Jupiterin radalla tai sen taakse kiertävät asteroidit ovat D-tyyppiä. Nämä ovat pääasteroidivyöhykkeellä harvinaisia. Nämä ovat hyvin tummia, punertavia. Nissä uskotaan olevan mutkikkaita orgaanisia hiliyhdisteitä, hiiltä ja ei-hydrattuja silikaatteja, ja omaavat luultavasti sisustassaan vesijäätä. Niiden albedo on 0,02 to 0,05. Niitä on yhä enemmän yli 3,3 AU:n päässä Auringosta. Marsin kuut Phobos ja Deimos saattavat olla D-tyyppiä, niin kuin ehkä Tagish-järven meteoriitti. D-tyyppiin kuuluvia asteroideja ovat esim. 152 Atala, Jupiterin radalla kiertävät 588 Achilles sekä 624 Hektor ja malkein Saturnuksen radalle yltävä 944 Hidalgo.


title: Elongaatio

text: Elongaatio on astronominen termi, joka tarkoittaa Auringon ja planeetan välistä kulmaa Maasta katsottuna.


title: Yksinpuhelu (EP)

text: Yksinpuhelu on Kotiteollisuuden vuonna 2001 julkaistu EP. Se sisältää muualla julkaisemattoman kappaleen "Yksinpuhelu", uudistetun version "Kuulohavaintoja"-EP:llä julkaistusta kappaleesta "Käärmeiden historiaa" sekä liveversiot "Tomusta ja tuhkasta" -albumilla julkaistuista kappaleista "Jos sanon" ja "Virret soi". Livekappaleet nauhoitettiin Helsingin Nosturissa 10. helmikuuta 2001.


title: Yksinpuhelu (EP)

text: Sävellykset ja sovitukset Kotiteollisuus, sanoitukset Jouni Hynynen.


title: Lars Riedel

text: Lars Riedel (s. 28. kesäkuuta 1967 Zwickau) on entinen saksalainen kiekonheittäjä, yksi lajin menestyneimmistä urheilijoista. Hän sijoittuu kaikkien aikojen maailmantilastossa seitsemänneksi ennätyksellään 71,50.


title: Lars Riedel

text: Itä-Saksassa varttunut Riedel siirtyi vuonna 1983 edustamaan SC Karl-Marx Stadtia. Hän osallistui vuoden 1986 junioreiden MM-kilpailuihin sekä vuoden 1990 EM-kilpailuihin ilman suurta menestystä. Saksojen yhdistymisen aikoihin hän menetti valmentajansa ja lopetti säännöllisen harjoittelun. Hän kuitenkin jatkoi uraansa tavattuaan uuden valmentajansa Karlheinz Steinmetzin USC Mainz -seurasta.


title: Lars Riedel

text: Vuonna 1991 Riedel voitti ensimmäisen kaikkiaan viidestä maailmanmestaruudestaan oltuaan paras Tokion MM-kisoissa. Hän uusi mestaruutensa Stuttgartissa 1993, Göteborgissa 1995, Ateenassa 1997 ja Edmontonissa 2001. Lisäksi Riedel sai MM-pronssia Sevillassa 1999.


title: Lars Riedel

text: 199-senttinen ja 115-kiloinen Riedel voitti olympiakultaa Atlantassa 1996 tuloksella 69,40. Neljä vuotta myöhemmin hän sai hopeaa Sydneyn olympialaisista. Lisäksi Riedel on vuoden 1998 Euroopan mestari. Hän on voittanut myös Universiadit vuonna 1993, Euroopan cupin vuosina 1993, 1995 ja 1997 sekä Grand Prix -finaalin vuosina 1993, 1995, 1997 ja 1999.


title: Lars Riedel

text: Heinäkuussa 2008 Riedel ilmoitti lopettavansa uransa.


title: Suupohjan Sanomat

text: Suupohjan Sanomat on Kristiinankaupungissa keskiviikkoisin ilmestyvä sitoutumaton paikallinen sanomalehti. Lehden levikkialueeseen kuuluvat Kristiinankaupunki, Kaskinen, Isojoki, Karijoki sekä osaksi Teuva ja Närpiö. Lehti on perustettu vuonna 1897, ja se on niin ollen Pohjanmaan maakunnan vanhin suomenkielinen paikallislehti. Suupohjan Sanomien päätoimittajana toimii Olli Pursiainen. Lehteä kustantaa Ilkka-Yhtymään kuuluva I-Mediat Oy ja painaminen tapahtuu I-Print Oy:n painossa Seinäjoella. Suupohjan Sanomat on myös Sanomalehtien Liiton jäsen.


title: Suupohjan Sanomat

text: Kristiinankaupunkiin perustettiin seudun ensimmäinen sanomalehti Ahti - aaltojen kuningas. Se oli entisen Vaasan läänin toinen suomenkielinen sanomalehti, sillä vain kuukausi ennen sitä aloitti läänin pääkaupungissa ilmestymisensä Waasan Sanomat.


title: Suupohjan Sanomat

text: Suupohjan Sanomien historia alkaa vuodesta 1897, jolloin marraskuun 20. päivänä ilmestyi Suupohjan Kaiun näytenumero. Varsinaisen ilmestymisensä lehti aloitti vuonna 1898. Vuonna 1920 nimeksi tuli Kristiinan Sanomat ja vuodesta 1933 lehti on ilmestynyt Suupohjan Sanomat nimellä.


title: Suupohjan Sanomat

text: Ahdin ja Suupohjan Kaiun perustaja oli kristiinalainen kauppias ja suomalaisuusmies Wilho Parmanen, joka monin tavoin edisti suomalaisuusaatetta paikkakunnalla ja lähiseudulla. Wilho Parmasen ohella Suupohjan sanomien pitkän historian keskeisiä henkilöitä ovat Kaarlo J. Paasonen, joka lehtiyrityksen omistajana, toimittajana ja sittemmin myös päätoimittajana kolmen vuosikymmenen ajan luotsasi Suupohjan Kaikua ja Kristiinan Sanomia monien vaikeuksien keskellä. Lisäksi Jorma Kiuasperä, jonka päätoimittaja- ja yritysjohtajaura kesti liki 33 vuotta. Kiuasperän perheen omistuksessa Suupohjan Sanomat, sitä julkaissut Kristiinan Sanomalehti Oy ja lehteä painanut Suupohjan Kirjapaino kokivat voimakkaan niin toimituksellisen, teknisen kuin taloudellisen nousukauden.


title: Suupohjan Sanomat

text: Esisopimus yrityksen myymisestä syntyi Ilkka Oy:n kanssa 28.1.1989 ja kauppakirjan osapuolet allekirjoittivat 27.6.1990. Kristiinan Sanomalehti Oy fuusioitiin vuoden 1995 lopulla emoyhtiö Ilkka Osakeyhtiöön. Kristiinankaupungissa Suupohjan Sanomat työllistää tällä hetkellä kahdeksan henkilöä. (Lähde: Martti Pänkälä: Suupohjan Sanomat 1897 - 1997)


title: Ivano Brugnetti

text: Ivano Brugnetti (s. 1. syyskuuta 1976, Milano) on italialainen kävelijä.


title: Ivano Brugnetti

text: Brugnetti käveli 1999 kävelyn maailmancupissa 50 kilometrin kävelyssä kahdenneksikymmenenneksikuudenneksi ajalla 3.51.45. Myöhemmin samana vuonna hän voitti MM-kultaa Sevillan MM-kilpailuissa ajalla 3.47.54. 2001 Brugnetti sijoittui Välimeren kilpailujen 20 kilometrin kävelyssä seitsemänneksi. Hän käveli 2004 maailmancupissa matkalla kuudenneksi ajalla 1.20.06. Ateenan olympialaisissa hän voitti olympiakultaa 20 kilometrin kävelyssä ajalla 1.19.40. Vuonna 2006 hän oli maailmancupissa 20 kilometrin kävelyssä viidestoista ja Göteborgin EM-kilpailuissa seitsemästoista.


title: Ivano Brugnetti

text: Brugnetti sijoittui 20 kilometrin kävelyssä 2008 maailmancupissa 16:nneksi ja Pekingin olympialaisissa viidenneksi. Vuoden 2010 maailmancupissa hän oli 12:s. Berliinin MM-kisoissa 2009 ja Barcelonan EM-kisoissa 2010 hän keskeytti.


title: Ivano Brugnetti

text: Brugnetti lopetti uransa vuonna 2011.


title: Northrop Grumman E-2 Hawkeye

text: Northrop Grumman E-2 Hawkeye on potkuriturbiinikäyttöinen AWACS-typpinen valvontalentokone, ja se on suunniteltu käytettäväksi lentotukialuksilta.


title: Northrop Grumman E-2 Hawkeye

text: Pääkäyttäjä on Yhdysvaltain laivasto, mutta koneita on myös muun muassa Ranskan laivastolla ja muutamien muiden maiden ilmavoimilla.


title: Rebetiko

text: Rebetiko (, mon. "ρεμπέτικα", "rempétika") on eräs kreikkalaisen musiikin laji.


title: Rebetiko

text: "Rebetikot" olivat kreikkalaisen alamaailman lauluja, joita lauloivat niin sanotut "rebetet" (ρεμπέτης, "rempétes"). "Rebetet" olivat erikoislaatuisia ihmisiä, jotka eivät piitanneet yhteiskunnasta. Heitä alkoi näkyä Kreikan vuoden 1821 itsenäisyyssodan jälkeen.


title: Rebetiko

text: Laulut, joita usein verrataan sellaisiin musiikinlajeihin kuin amerikkalainen blues, ovat täynnä surua, intohimoa, romantiikkaa ja katkeruutta. Ne ovat yleensä laadultaan melankolisia ja kertovat tavallisten ihmisten epäonnisesta elämästä. Monet vanhat rebetikot kertoivat huumeista, etenkin hasiksesta, ja siksi rebetikot kiellettiin. Vasta 1947, kun Mános Chatzidákis toi rebetikon ylempien yhteiskuntaluokkien tietoisuuteen, laulut hyväksyttiin erityiseksi musiikinlajiksi. Státhis Damianákos totesi, että ensi vaiheen rebetikot olivat enimmäkseen kurjaliston laulettua ilmaisua. Suuri osa rebetiko-lauluista on tarkoitettu tanssittaviksi, ja yleisiä tansseja ovat zeïmpékiko ja chasápiko, mutta niihin kuuluvat myös tsiftetéli, karsilamás ja muita tanssilajeja.


title: Rebetiko

text: Merkittävimpiä rebetikolaulajia ja -säveltäjiä ovat Panagiótis Toúntas, Vangélis Papázoglou, Giován Tsaoús eli Giánnis Eïtzirídis sekä Manólis Chrysafákis. Seuraavaan sukupolveen kuuluivat Márkos Vamvakáris, Kóstas Skarvélis, Giánnis Papaïoánnou, Kóstas Kaplánis ja Vasílis Tsitsánis. 1900-luvun lopun ja nykyajan rebetikon merkittävämpiä säveltäjiä ovat Mános Chatzidákis ja Míkis Theodorákis.


title: Tulivuorikaniini

text: Tulivuorikaniini ("Romerolagus diazi") on pienikokoinen jäniseläin, joka elää Meksikon vuorilla. Se on maailman toiseksi pienin jänis pikkukaniinin jälkeen. Tulivuorikaniini poikkeaa rakenteeltaan ja muodoltaan huomattavasti kaikista muista jäniksistä ja sen uskotaan erkaantuneen näistä evolutiivisesti jo miljoonia vuosia sitten. Tulivuorikaniinilla ei ole lähisukulaisia ja se on "Romerolagus"-suvun ainoa laji.


title: Tulivuorikaniini

text: Tulivuorikaniinilla on pienet pyöreät korvat, lyhyet jalat ja lyhyt, tiheä turkki. Tulivuorikaniini on 27–34 cm pitkä ja painaa 390–600 grammaa. Korvat ovat 4-5 cm ja häntä puuttuu (on niin lyhyt, ettei erotu eläintä päällisin puolin tarkastellessa). Tulivuorikaniini elää 2–5 eläimen ryhmissä, joissa on tyypillisesti vain yksi uros. Ryhmän hierarkian ylin jäsen on aina naaras. Lisääntymistä tapahtuu ympäri vuoden, mutta eniten lämpiminä ja kosteina kesäkuukausina. Pesät ovat koloissa, joita tulivuorikaniini ei yleensä kaiva itse, vaan se käyttää amerikanmäyrän, kalliosiiselin, yhdeksänvyöyötiäisen ja sierramadrentaskurotan vanhoja koloja. Tulivuorikaniinit kantavat poikasiaan 5–6 viikkoa ja saavat kerrallaan 1–4 poikasta. Ääniä tulivuorikaniinit käyttävät usein ja ainakin viisi erilaista ääntelyä on erotettu, joista selkein on vaarasta varoittava terävä vihellys.


title: Tulivuorikaniini

text: Samassa ympäristössä tulivuorikaniinin kanssa tavataan kahta muutakin jänistä; meksikonkaniini ja pumpulihäntäkaniini, mutta tulivuorikaniinit ovat näitä molempia pienempiä, tummempia ja lyhytkorvaisempia.


title: Tulivuorikaniini

text: Tulivuorikaniinia tavataan Keski-Meksikon tulivuorivyöhykkeellä. Sen levinneisyysalue on pienentynyt historiallisena aikana ja on enää hyvin pieni, arviolta alle 400 km². Nykyisellään lajia tavataan Morelosin, Pueblan ja Distrito Federalin osavaltioissa, Pelado-, Tlalloc-, Popocatépetl- ja Ixtaccíhuatl-vuorten rinteillä. Alimmillaan lajia tavataan 2800 ja ylimmillään 4250 metrin korkeudella merenpinnasta. Lajia tavataan etenkin mäntymetsissä ja se tuntuu olevan erityisen riippuvainen pohjakerroksen tuppaina kasvavasta zacatón-heinikosta, joka muodostuu "Muhlenbergia"-, "Festuca"- ja "Stipa"-sukujen heinistä, ja joka on jopa 1,5 m korkeaa. Heinät ovat samalla kaniinien tärkein ravinnonlähde. Zacatón-heinikon ylläpito on lajin suojelutyön kannalta keskeistä. Laji on suojeltu, mutta tieto tästä ei ole levinnyt kaikkien paikallisten keskuuteen.


title: Tulivuorikaniini

text: Yhteensä tulivuorikaniineja on maapallolla muutamia tuhansia. 1964 niitä arvioitiin olevan 1 000–1 200 yksilöä ja 1980- ja 1990-lukujen laskennoissa (suoritettiin ratsain ja laskettiin papanakasoja) määräksi arviotiin noin 2500, mutta arvioiden luottamusväli on suuri.


title: Barrett M95

text: Barrett M95 (lyh. M95, tunnetaan myös nimellä Model 95M) on yhdysvaltalainen Barrett Firearms Companyn valmistama 12,7 x 99 mm (.50 BMG) kaliiperinen pulttilukkoinen tarkkuuskivääri.


title: Barrett M95

text: M95 on paranneltu versio vuonna 1990 lanseeratusta pulttilukkoisesta Barrett M90 -tarkkuuskivääristä, joka edelleen perustuu itselataavaan Barrett M82 -tarkkuuskivääriin. Aseen piippu on sama kuin M82:ssa ja M90:ssä, mutta M95:n pulttilukko on paranneltu versio M90:n lukosta. M95:n bullpup-rakenne on myös samantapainen kuin M90:ssä. Bullpup-rakenteen avulla M95:n piipun pituus ja sen ballistiset ominaisuudet on kyetty pitämään entisellään, vaikka aseen kokonaispituus on lyhentynyt 30,5 senttimetriä.


title: Barrett M95

text: M95:ssä on pistoolikahva ja irrotettava, viiden patruunan vaihtolipas. Varmistinta operoidaan peukalolla. Patruunapesä on kromattu ja piipun päässä on kookas suujarru rekyylin vähentämiseksi. Ase on varustettu runkoon kiinnitettävällä kaksijalalla, jonka tarkoitus on lisätä osumatarkkuutta. Jalat sijoitetaan maahan, ja näin ollen ase ei pääse heilumaan.


title: Barrett M95

text: Kuten M82 ja M90, M95 on erityisen tehokas henkilömaaleja vastaan suuren kaliiperin ja pitkän kantaman ansiosta. Asetta käytetään myös materiaalin, esimerkiksi ajoneuvojen tai ase- ja johtamisjärjestelmien tuhoamiseen.


title: M95

text: M95 tarkoittaa seuraavia asioita:


title: Kuninkaallinen taidekorkeakoulu

text: Kuninkaallinen taidekorkeakoulu (, KKH) on korkeakoulu Tukholman Skeppsholmenilla, Ruotsissa. Se on ollut oma korkeakoulunsa vuodesta 1978 lähtien, jolloin se itsenäistyi kuningas Kustaa III:n vuonna 1773 perustamasta kuninkaallisesta taideakatemiasta. Taidekorkeakoulussa opiskelee noin 230 opiskelijaa. Slangissa sen nimi on "Mejan".


title: Kuninkaallinen taidekorkeakoulu

text: Taidekorkeakoulu on toiminut vuodesta 1995 lähtien Skeppsholmenilla. Sen tiloina toimii 1779 rakennettuun vanhaan kruununmakasiiniin ja 1870-luvun sotilaskasarmiin vuosina 1993–1995 saneerattu uudisrakennus. Alkuperäisen makasiinin on piirtänyt taideakatemian ensimmäinen professori Olof Tempelman, 1990-luvun muutostyöt suunnitteli Gösta Edberg.


title: John Waynen filmografia

text: Tämä on luettelo John Waynen elokuvista.


title: Konstfack

text: Konstfack on taideteollinen korkeakoulu Ruotsin pääkaupungissa Tukholmassa, Telefonplanilla Midsommarkransenin kaupunginosassa. Oppilaitoksen perusti Nils Månsson Mandelgren vuonna 1844. Korkeakoulu-statuksen se sai vuonna 1973, ja nykyistä nimeään se on kantanut vuodesta 1993 lähtien. Vuodesta 2004 saakka Konstfack on sijainnut nykyisissä tiloissaan Tukholman Telefonplanilla Ericssonin entisissä toimitiloissa.


title: Boeing E-3 Sentry

text: Boeing E-3 Sentry on Boeing 707 -runkoon rakennettu AWACS-tutkakone. Tämä nimenomainen konetyyppi on käytännössä AWACSin synonyymi, vaikka vastaavanlaisia koneita on muitakin.


title: Boeing E-3 Sentry

text: Kone lensi ensilentonsa 1975, ja vuoteen 1991 mennessä niitä valmistui 68 kappaletta. Suurin osa on Yhdysvaltain ilmavoimen käytössä. Muita merkittäviä käyttäjiä ovat NATO, Britannian Kuninkaalliset ilmavoimat, Saudi-Arabia ja Ranskan ilmavoimat.


title: Boeing E-3 Sentry

text: Vain muutamia E-3-koneita on menetetty onnettomuuksissa, mm. Alaskan Anchoragen Elmendorfin tukikohdasta noussut kone, joka 22. syyskuuta 1995 putosi heti nousun jälkeen, jolloin koko 24-henkinen miehistö menehtyi. Onnettomuuden syynä olivat kanadanhanhet, joita joutui koneen vasemmanpuoleisiin moottoreihin nousun yhteydessä.


title: Boeing E-3 Sentry

text: Koska B707 ei ole enää tuotannossa, on tulevat koneet rakennettava eri pohjalle. Japanin itsepuolustusvoimat ovat rakentaneet muutamia E-3-tutkatekniikkaan perustuvia koneita uudemman Boeing 767:n runkoon.


title: Boeing E-3 Sentry

text: Yhdysvallat korvannee E-3-koneensa uusilla E-10-koneilla, jotka rakennetaan myös Boeing 767 -runkoon. Budjettileikkaukset kuitenkin siirtänevät hanketta.


title: Boeing E-3 Sentry

text: YleistiedotSuorituskyky


title: Herakleidit

text: Herakleidit () viittaa kreikkalaisessa mytologiassa terminä Herakleesta polveutuviin henkilöihin, mutta erityisesti sitä käytetään kapeammassa tarkoituksessa Hylloksen, Herakleen Deianeiran kanssa saamasta neljästä pojasta vanhimman, jälkeläisten kohdalla.


title: Herakleidit

text: Herakleen, jonka Zeus oli alun perin tarkoittanut Argoksen, Lakonian ja Pyloksen hallitsijaksi, oli Hera juonikkaasti syrjäyttänyt, ja kaikki hänelle tarkoitetut asemat olivat liukuneet Heran suosikin, Mykenen kuninkaan Eyrustheuksen, käsiin. Herakleen kuoleman jälkeen hänen lapsensa löysivät monien vaiheiden jälkeen turvapaikan Eurystheukselta Ateenasta. Eurystheus, jonka vaatimukset näiden luovuttamisesta tulivat torjutuiksi, hyökkäsi Ateenaan, mutta hän kärsi taistelussa tappion ja sai surmansa. Hyllos ja hänen veljensä tunkeutuivat tämän jälkeen Peloponnesokseen, mutta vuoden retken jälkeen he joutuivat perääntymään kulkutaudin vuoksi Thessaliaan. Siellä Aigimios, doorilaisten myyttinen kantaisä, jota Herakles oli auttanut sodassa lapiitteja vastaan, adoptoi Hylloksen ja antoi tälle kolmanneksen valtakunnastaan hallittavaksi.


title: Herakleidit

text: Aigimioksen kuoleman jälkeen hänen poikansa Pamfilos ja Dymas vapaaehtoisesti alistuivat Hyllokselle, josta siten tuli doorilaisten hallitsija. Haluten valloittaa takaisin isänsä perinnön, ja kysyi Delfoin oraakkelilta neuvoa. Tämä kehotti häntä odottamaan "kolmatta satoa" ja sitten marssia Peloponnesokseen pitkin "kapeaa käytävää meren äärellä". Saamansa neuvon mukaisesti hän kolmantena vuonna hyökkäsi Korintin kannasta pitkin Atreusta, Eurystheuksen seuraajaa, vastaan, mutta tuli Ekhemoksen, Tegean kuninkaan, surmaamaksi kaksinkamppailussa. Toinen ja kolmas yritys tehtiin Kleodaioksen komennossa ja neljäs Aristomakhoksen. Jokainen näistä epäonnistui yhtä surkeasti.


title: Herakleidit

text: Lopulta Temenos, Kresfontes ja Aristodemos, Aristomakhoksen pojat, valittivat oraakkelille, että tämän neuvot olivat osoittautuneet kohtalokkaiksi niille, jotka olivat yrittäneet niitä noudattaa. He saivat vastauksen, että "kolmas sato" tarkoitti "kolmatta sukupolvea", ja että "kapea käytävä" oli Rhiumin salmi. Tämä mukaisesti he rakensivat laivaston Naupaktoksessa, mutta ennen kuin he pääsivät purjektimaan Aristodemos sai surmansa salamasta ja laivasto tuhoutui, koska yksi herakleideista oli tappanut akarnanialaisen ennustajan.


title: Herakleidit

text: Oraakkeli neuvoi Temenosta tarjoamaan sovitusuhrin ja karkottamaan murhaajan kymmeneksi vuodeksi. Lisäksi hänen tuli etsiä kolmi-silmäinen oppaakseen. Matkalla takaisin Naupaktokseen Temenos törmäsi aitolialaiseen Oksylokseen, jonka hevonen oli menettänyt toisen silmänsä nuolesta, ja välittömästi värväsi tämän palvelukseensa. Herakleidit korjasivat aluksensa, purjehtivat Antirrhioniin ja sieltä edelleen Rhioniin Peloponnesoksella. Ratkaiseva taistelu käytiin niemimaata pääasiassa hallinneen Teisamenoksen, Oresteen pojan, kanssa, joka löytiin ja voitettiin. Tämä valloitus on perinteisesti ajoitettu kuusikymmentä vuotta Troijan sodan jälkeen.


title: Herakleidit

text: Herakleidit, joista siten tuli käytännössä Peloponnesoksen hallitsijoita, siirtyivät jakamaan alueita keskenään. Temenos sai Argoksen, Prokles ja Eurysthenes, Aristodemoksen kaksoispojat, Lakonian ja Kresfontes Messenian. Hedelmällinen Elis oli sopimuksella varattu Oksylokselle.


title: Ryningin palatsi

text: Ryningin palatsi () on palatsimainen rakennus Tukholman vanhassakaupungissa. Riddarhustorgetin etelälaidalla sijaitsevan palatsin suunnitteli arkkitehti Simon de la Vallée ja se rakennettiin vuosina 1640–1644. Sen rakennutti amiraali Erik Ryning


title: Ryningin palatsi

text: Vuonna 1770 rakennukselle rakennettiin siipirakennukset Munkbronille päin. 1940-luvulla palatsissa tehtiin suuria restaurointitöitä, joita johti arkkitehti Artur von Schmalensee. Nykyisin rakennukseen on sijoitettu Ruotsin korkeimman oikeuden ja työoikeuden tiloja.


title: Varsovan herttuakunta

text: Varsovan herttuakunta (; ), oli Napoleonin perustama, Preussilta valloittamistaan maista 1807 muodostama Ranskan liittolaisvaltio. Varsovan herttuakunnan olemassaolo päättyi Wienin kongressiin 1815, jolloin maa jaettiin Preussin, Itävallan ja Venäjän kesken.


title: Varsovan herttuakunta

text: Puolalaisten ja Napoleonin välinen yhteistyö alkoi jo 1700-luvun lopussa. Napoleonin Italian-armeijassa palveli puolalainen legioona. Se osallistui taisteluihin Itävaltaa ja Italiaa vastaan ja jopa Haitin vallankumouksen kukistamiseen. Puolalaisen legioonan johtajan Jan Henryk Dabrowskin tavoitteena oli saada Napoleon tukemaan Puolan itsenäisyyden palauttamista. Puolalaiset tukivatkin Napoleonin sotaa Preussia vastaan järjestämällä kansannousun Posenissa vuonna 1806, ja Napoleon voitti kapinassa heikentyneen Preussin. Napoleonin valloitettua Preussin alueet niille perustettiin kaksi puolalaista valtiota, Danzig ja Varsovan herttuakunta. Niiden nimissä ei haluttu käyttää sanaa Puola, jotta Napoleonin ja Venäjän solmima Tilsitin sopimus ei vaarantuisi.


title: Varsovan herttuakunta

text: Dąbrowskin ystävä Józef Wybicki sävelsi herttuakunnan Italian-sotaretken hymniksi masurkan "Puolalaisten legioonien laulu Italiassa", josta myöhemmin tuli Dąbrowski-masurkaksi kutsuttu Puolan kansallislaulu.


title: Varsovan herttuakunta

text: Varsovan herttuakunnan hallitsijaksi nousi Saksin vaaliruhtinas Fredrik August I. Herttuakunnan perustamisen taustalla oli Napoleonin halu saada armeijaansa lisää sotilaita ja herttuakunnassa pantiinkin toimeen yleinen asevelvollisuus. Józef Antoni Poniatowskin komennossa puolalaisten armeija taisteli menestyksekkäästi Itävaltaa vastaan vuonna 1809. Voiton jälkeen herttuakuntaan liitettiin Länsi-Galitsia. Liitoksen jälkeen herttuakunnan koko oli noin 150 000 neliökilometriä ja sillä oli neljä miljoonaa asukasta. Napoleonin Suuren armeijan Venäjän-hyökkäyksessä puolalaiset muodostivat 100 000 miehen joukollaan Napoleonin suurimman liittolaisarmeijan. Puolalaisia taisteli Ranskan rinnalla vielä sotaonnen käännyttyäkin, esimerkiksi Leipzigin taistelussa vuonna 1813.


title: Varsovan herttuakunta

text: Varsovan herttuakunta jaettiin sodan loppuselvittelyssä Wienin kongressissa Venäjän, Preussin ja Itävallan kesken.


title: Von Rosenin palatsi

text: Von Rosenin palatsi on palatsimainen rakennus Tukholman Östermalmilla. Se sijaitsee yhdellä Tukholman tunnetuimmista kaduista, Strandvägenilla, osoitteessa Strandvägen 55. Rakennus on rakennettu vuosina 1895–1899, sen suunnitteli arkkitehti Isak Gustaf Clason. Se oli Tukholman ensimmäinen talo, jonka julkisivussa käytettiin Ekebergin marmoria. Vuonna 1941 rakennusta uudistettiin arkkitehti Gustaf Clasonin johdolla ja se muutettiin vuokra-asunnoiksi.


title: Von Rosenin palatsi

text: Von Rosenin palatsin rakennutti hovitallimestari Clarence von Rosen.


title: Kongressi-Puola

text: Puolan kuningaskunta (, ), epävirallisesti Kongressi-Puola (), oli Wienin kongressissa 1815 Napoleonin sotien päätteeksi perustettu Venäjän keisarin alainen epäitsenäinen valtiomuodostelma vuosina 1814–1915. Tämä kuningaskunta on Puolan kaikkiaan kolmesta itsenäisestä ja yhdestä epäitsenäisestä historiallisesta kuningaskunnasta toinen.


title: Kongressi-Puola

text: Puolan kuningaskunnalla oli vuoden 1831 kapinaan saakka Suomen suuriruhtinaskuntaa vahvempi autonomia, koska maalla oli säännöllisesti kokoontuvat valtiopäivät sekä oma armeija.


title: Kongressi-Puola

text: Puolan toisen Venäjän vastaisen kapinan jälkeen 1867 tuli Puolan kuningaskunnasta perustuslaillisesti Venäjän keisarikuntaan kuuluva maakunta. Näin ollen sen korkein hallintoviranomainen ei ollut enää venäläinen varakuningas, vaan Venäjän keisari suoraan personaaliunionissa aina vuoteen 1867, ja sen jälkeen se oli erikoishallinnon maakunta. Puolan sulauttamisesta elimelliseksi osaksi Venäjän keisarikuntaa 1905 alkaen seurasi, että puolalaisilla oli myös pieni valtiopäiväedustus Venäjän valtakunnanduumassa.


title: Kongressi-Puola

text: Kongressi-Puola perustettiin Wienin kongressissa Napoleonin puolella sotineen Varsovan herttuakunnan pohjalle. Puola oli tällöin jaettu sen kolmelle naapurivaltiolle, Venäjälle, Itävallalle ja Preussille. Kongressi-Puola oli alueellisesti hieman Varsovan herttuakuntaa pienempi ja sen hallitsijana oli Venäjän keisari.


title: Kongressi-Puola

text: Puolalla oli aluksi Suomen suuriruhtinaskuntaa laajempi autonomia, koska sillä oli muun muassa itsenäinen sotalaitos, joka käytti 1/3–2/5 alueella perityistä veroista. Se oli palkka-armeija, jolla oli 30 000 sotilasta. Armeijan lippuna oli Puolan lippu, univormut puolalaiset sekä komentokielenä puola.


title: Kongressi-Puola

text: Puolan kuningaskunta ajautui ristiriitoihin Venäjän kanssa 1820, kun Puolan valtiopäivälaitos sejm kieltäytyi hyväksymästä hallitsijan, Venäjän keisari Aleksanteri I:n esittämiä lakeja. Aleksanteri I vastasi tähän lykkäämällä sejmin koolle kutsumista vuoteen 1825.


title: Kongressi-Puola

text: Puolalaisten Venäjän vastainen oppositio ryhmittyi aluksi vapaamuurariliikkeeseen, jonka Aleksanteri I kielsi 1821 koko Venäjän keisarikunnassa ja siihen kuuluvilla alueilla. Tämän jälkeen majuri Walerian Łukasiński perusti Kansallisen vapaamuurariliikkeen ("Wolnomularstwo Narodowe"), jonka tarkoituksena oli itsenäistää Puolan kuningaskunta Venäjän keisarikunnasta täysin. Liike paljastui ja Lukasinski vangittiin. Wolnomularstwo Narodowen työtä jatkoi uusi oppositioliike, eversti Seweryn Krzyżanowskin johtama isänmaallinen seura ("Towarzystwo Patriotyczne"). Tämänkin seuran jäsenet vangittiin. Koska Puolan oppositio oli ollut yhteydessä dekabristeihin, Aleksanteri I:n veli Nikolai I suhtautui keisariksi noustuaan koko Puolaan epäluuloisesti. Hän määräsi vuonna 1827 Towarzystwo Patriotycznen jäsenet vangittaviksi, mihin sejm ei suostunut. Nikolai I julisti puolalaisen tuomioistuimen päätöksen mitättömäksi ja karkotti vangitut salaliittolaiset kahleissa kuljetettaviksi Siperiaan.


title: Kongressi-Puola

text: Vuonna 1829 kolmas salaseura suunnitteli Nikolai I:n murhaamista hänen Puolan-vierailunsa ja Puolan kuninkaaksi kruunaamisen aikana. Puolalaisten upseereiden suunnitellessa attentaatteja ja itsenäisyystaistelua Venäjää vastaan, Suomessa oltiin lojaaleja. Suomalainen kapteeni Johan Munck oli valvonut viiden dekabristijohtajan teloituksen Pietari-Paavalin linnoituksessa.


title: Kongressi-Puola

text: Vuoden 1830 Ranskasta ja Yhdistyneistä Alankomaista alkunsa saaneet liikehdinnät johtivat Ranskassa Bourbon-sukuisen kuninkaan Kaarle X pakenemiseen ulkomaille ja Orléansin herttuan Ludvig Filipin valitsemiseen Ranskan kuninkaaksi. Belgiassa radikalisoituminen johti kapinaan Hollannin kuningashuonetta vastaan ja Belgian itsenäistymiseen. Saman vuoden marraskuussa myös Puolassa alkoi aseellinen kansannousu.


title: Kongressi-Puola

text: Venäjä pelkäsi radikalismia, koska se horjutti Wienin kongressin 1815 aikaansaamaa haurasta tasapainoa ja valmistautui vanhan vallan palauttamisen tukemiseen asevoimin Wienin kongressin laillisuusperiaatteen mukaisesti. Puolalaiset upseerit pelkäsivät joutuvansa taistelemaan vuoden 1807–1813 liittolaisiaan ranskalaisia vastaan Venäjän puolesta ja nousivat kapinaan. Venäläiset karkotettiin maasta, keisari Nikolai I julistettiin kruununsa menettäneeksi ja Puolan diktaattoriksi nimitettiin kenraali J. Chłopicki. Venäläinen kenraali Paskevitš kuitenkin valloitti Varsovan uudestaan syyskuussa 1831, minkä jälkeen Puolan kuningaskunnan valtiosääntö kumottiin.


title: Kongressi-Puola

text: Myöhemmin keisari Aleksanteri II lupasi myöntää puolalaisille laajan autonomian ja oikeuden perustaa kansallisia oppilaitoksia. Maassa oli kuitenkin jatkuvasti rauhatonta, ja tammikuussa 1863 alkoi aseellinen kansannousu. Kun käskynhaltijaksi lokakuussa 1863 tuli kreivi Fredrik Vilhelm von Berg, kapina kukistettiin lopullisesti. Tämän jälkeen Venäjän hallitus vapautti puolalaiset talonpojat maaorjuudesta, mutta lakkautti samalla Puolan autonomian kokonaan. Puolaa sanottiin tästä lähtien viralliseti Veikselin aluepiiriksi, ja sitä ryhdyttiin venäläistämään. Puolan kielen käyttö koulujen opetuskielenäkin kiellettiin, joskin vuodesta 1905 lähtien se sallittiin jälleen yksityisissä kouluissa.


title: Kongressi-Puola

text: Vuonna 1893 Kongressi-Puola oli jaettu hallinnollisesti seuraaviin kuvernementteihin:


title: Boggy Depot

text:
Boggy Depot on Alice In Chains -yhtyeestä tunnetuksi tulleen kitaristi Jerry Cantrellin ensimmäinen sooloalbumi. Se julkaistiin vuonna 1998.Albumi
Singlet


title: Kimmo Miettinen (rumpali)

text: Kimmo Miettinen on suomalainen rumpali, joka vaikuttaa yhtyeissä Empyrean Bane, Cadacross ja Lost Alone. Hänen aiempia yhtyeitään ovat Arthemesia ja Ensiferum.


title: Gibson Explorer

text: Gibson X-plorer (ennen Gibson Explorer) on Gibsonin sähkökitara, joka debytoi vuonna 1958 silloisella nimellään Futura. Sen rungon muotoilu oli radikaali ja futuristinen, niin kuin sen sisaruksessa, Gibson Flying V:ssä. Explorer kuului "modernistic series" -kitarasarjaan johon sen lisäksi kuului myös Gibson Flying V sekä Gibson Moderne.


title: Gibson Explorer

text: Explorer ei saavuttanut menestystä ja sen valmistus lopetettiin vuonna 1959. Vuonna 1975 Gibson kuitenkin aloitti Explorerin valmistuksen uudelleen, koska muut yhtiöt menestyivät samankaltaisilla rungon muodoilla varustetuilla kitaroilla.


title: Bjarne Riis

text: Bjarne Lykkegård Riis (s. 3. huhtikuuta 1964 Herning) on entinen tanskalainen maantiepyöräilijä. Riis voitti Ranskan ympäriajon vuonna 1996. Hän tunnusti vuonna 2007 käyttäneensä urallaan dopingia. Urheilu-uransa jälkeen Riis on jatkanut ammattipyöräilyn parissa toimien muun muassa CSC-joukkueen tallipäällikkönä.


title: Bjarne Riis

text: Riis aloitti ammattilaisuransa vuonna 1986 Roland-tallissa, jatkoi seuraavana vuonna Lucas-joukkueessa ja 1988 Toshiba-tallissa ilman suurta menestystä. Vuosiksi 1989–1991 hän siirtyi Castorama-joukkueeseen, jossa toimi Laurent Fignonin apuajajana niin tasaisilla etapeilla kuin vuoristo-osuuksillakin. Riis auttoi Fignonia voittamaan vuoden 1989 Italian ympäriajon ja tanskalainen saavutti samassa kilpailussa ammattilaisuransa ensimmäisen voiton oltuaan paras yhdeksännellä etapilla.


title: Bjarne Riis

text: Fignonin lopetettua Riis siirtyi Ceramiche Ariostea-talliin vuosiksi 1992–1993. Hän voitti 7. etapin Ranskan ympäriajossa 1993, sijoittui kokonaiskilpailussa viidenneksi ja kantoi päivän "Maillot à pois" -paitaa parhaana mäkimiehenä. Aiemmin samana vuonna hän oli voittanut 7. etapin "Giro d'Italiassa".


title: Bjarne Riis

text: Vuodet 1994–1995 Riis kilpaili Gewiss-Ballan -joukkueessa. Vuoden 1994 "Tour de Francessa" hän kilpaili sairaana, mutta onnistui kuitenkin voittamaan 13. osuuden karkumatkan jälkeen – hän ajoi viimeiset 30 kilometriä soolona. Seuraavana vuonna Riis sijoittui Ranskan ympäriajon kokonaiskilpailussa kolmanneksi ollen ensimmäinen tanskalainen palkintokorokkeella. Vuonna 1995 hän voitti lisäksi Tanskan ympäriajon.


title: Bjarne Riis

text: Vuoden 1996 alussa Riis siirtyi Telekom-talliin. Hän voitti Ranskan ympäriajon lyhennetyn 9. etapin ottaen 44 sekunnin eron Jan Ullrichiin. Riis voitti myös 16. etapin sekä kokonaiskilpailun minuutti ja 40 sekuntia ennen Ullrichia päättäen Miguel Indurainin viiden vuoden voittoputken.


title: Bjarne Riis

text: Vuonna 1997 Riis voitti kevätklassikko Amstel Gold Racen upean esityksen jälkeen, ajamalla rankkasateessa pitkään yksin kärjessä. Ranskan ympäriajossa hän oli suosikki, mutta jäi seitsemänneksi – voiton vei nuorempi joukkuetoveri Jan Ullrich. Riis loukkaantui vuoden 1999 Sveitsin ympäriajossa ja joutui lopettamaan uransa seuraavana keväänä kyynärpää- ja polvivaivojen vuoksi.


title: Bjarne Riis

text: Riis oli alusta alkaen ollut tanskalaisen Home-Jack & Jones -pyöräilyjoukkueen toiminnassa mukana. Kun tallin ajaja Marc Streel sai kilpailukiellon dopingin vuoksi 1999, Home lopetti joukkueen sponsoroinnin ja Riis osti enemmistön tallista ryhtyen tallipäälliköksi. Vuodesta 2001 alkaen joukkue on tunnettu nimellä CSC.


title: Bjarne Riis

text: Riisiin kohdistettiin hänen uransa aikana epäilyksiä dopingin käytöstä. Epäiltyjen korkeiden hematokriittiarvojensa vuoksi hän sai pilkkanimen "Mr. 60%", joka vihjasi epäilyyn EPO-hormonin käytöstä. Riis ei jäänyt koskaan kiinni dopingista, mutta 25. toukokuuta 2007 hän kertoi käyttäneensä EPO:a vuosien 1993–1998 aikana. Aiemmin samalla viikolla viisi hänen tuolloista joukkuetoveriaan oli myöntänyt dopingin käytön.


title: Bjarne Riis

text: Dopingtunnustuksensa jälkeen Riis menetti Ranskan ympäriajon voittonsa kilpailun järjestäjien ja kansainvälisen pyöräilyliiton UCIn vaatimuksesta. Kesällä 2008 ympäriajon voitto kuitenkin palautettiin hänelle. UCIn ja WADAn sääntöjen mukaan yli kymmenen vuotta vanhoista rikkomuksista ei voida enää rangaista.


title: Willy Puchner

text: Willy Puchner (s. 15. maaliskuuta 1952 Mistelbach, Itävalta) on itävaltalainen valokuvaaja, taiteilija, piirtäjä ja kirjantekijä.


title: Willy Puchner

text: Willy Puchner tuli kuuluisaksi projektillaan "Pingviinien kaipaus". Hän matkusti neljä vuotta polyesteri – pingviini – hahmojen Joen & Sallyn kanssa niihin paikkoihin, joihin hän tunsi kaipausta – niin kuin mekin: meren ääreen, aavikolle, New Yorkiin, Sydneyhin, Pekingiin, Pariisiin, Venetsiaan, Tokioon, Honoluluun ja Kairoon; tallentaakseen valokuvissaan Joen & Sallyn näillä paikoilla. Pingviinien silmien edessä muuttuu näennäisesti tunnettukin, jo tuhat kertaa kuvattu, taas vieraaksi ja uudeksi. Freddy Langer kirjoitti tästä projektista Frankfurter Allgemeine Zeitungissa: "Hän antoi heidän poseerata kuuluisien nähtävyyksien edessä, ikään kuin kysymys olisi lomailijoista – ja valokuvasi heidät. Näin hän loi nähtävästi kahdennenkymmenennen vuosisadan kauneimman matkakuva-albumin 'Pingviinien kaipaus'." (FAZ 8. maaliskuuta 2001)


title: Willy Puchner

text: Willy Puchner on työskennellyt paljon vanhusten kanssa, minkä ohessa syntyivät projektit: "90-vuotiaat", "Vuoropuhelu vanhuuden kanssa", "100-vuotiaat", "Elämäkerta ja valokuvaus" sekä "Rakkaus vanhuudessa".


title: Willy Puchner

text: Willy Puchner kasvoi Itävallassa, Zaya-joen rannalla sijaitsevassa Mistelbachin kylässä. Hänen vanhempansa olivat valokuvaajia. 1967 – 1974 hän kävi Wienissä "Höhere Graphische Lehr- und Versuchsanstalt" -koulun valokuvauslinjan, jonka jälkeen hän opetti kaksi vuotta samassa koulussa. Vuodesta 1978 lähtien hän on toiminut vapaana valokuvaajana, piirtäjänä, taiteilijana ja kirjantekijänä. 1983 – 1988 hän opiskeli filosofiaa, tiedotusoppia, historiaa, sosiologiaa ja suoritti 1988 loppututkinnon yhteiskuntafilosofiassa, aiheenaan "Über private Fotografie". Vuodesta 1898 lähtien hän on työskennellyt vakituisesti "Wiener Zeitung" -sanomalehdessä.


title: Alyson Avenue

text: Alyson Avenue on vuonna 1989 perustettu ruotsalainen melodinen rock-yhtye. Yhtyeen laulajana toimi Anette Olzon vuoteen 2007 asti, jolloin hän siirtyi Nightwishin laulajaksi.


title: Jack L. Chalker

text: Jack Laurence Chalker (17. joulukuuta 1944 – 11. helmikuuta 2005) oli yhdysvaltalainen tieteiskirjailija. Hänen tuotantoonsa kuuluvat mm. "Soul Rider" - (1984–1986) sekä "The Dancing Gods" (1984–1996) -sarjat.


title: Jack L. Chalker

text: Chalker syntyi Baltimoressa, Marylandissa, ja meni vuonna 1978 naimisiin Eva C. Whitleyn kanssa. He saivat kaksi lasta: pojat David W. Chalker (s. 1981) ja Steven L. Chalker (s. 1991). Hän kärsi 2000-luvun alusta vakavista terveysongelmista: 18. syyskuuta 2003 hän sai sairaalahoitoa sydänkohtaukseen, ja sydämen vajaatoiminta ja keuhkovika veivät hänet uudelleen sairaalaan 6. joulukuuta 2004.


title: Jack L. Chalker

text: Chalker menehtyi munuaisten vajaatoimintaan ja verenmyrkytykseen 60-vuotiaana oltuaan viikkoja vegetatiivisessa tilassa.


title: Ekhiabhi Okodugha

text: Ekhiabhi Sunday Okodugha (s. 10. joulukuuta 1988 Lagos, Nigeria) on nigerialainen jalkapalloilija, joka edustaa Kakkosessa pelaavaa Pallo-Iiroja. Hän on pelipaikaltaan oikea laitahyökkääjä tai laitapuolustaja.


title: Ekhiabhi Okodugha

text: Okodugha aloitti jalkapallon kotikaupunkinsa Pepsi Football Academyssä. Vuonna 2005 hän harjoitteli englantilaisen Bolton Wanderersin kanssa.


title: Ekhiabhi Okodugha

text: Keväällä 2007 Okodugha teki kaksivuotisen sopimuksen KuPSin kanssa. Hän avasi maalitilinsä KuPS:n kolmannessa Ykkösen ottelussa, vieraissa 13. toukokuuta 2007 Klubi 04:ää vastaan. Kaudella 2007 Okodugha pelasi Ykkösessä yhteensä 23 ottelussa, viimeistellen kaksi maalia.


title: Ekhiabhi Okodugha

text: Kaudeksi 2008 KuPS nousi Veikkausliigaan. Debyyttikaudellaan Veikkausliigassa Okodugha pelasi 19 ottelua. Hänet otettiin vaihtoon kesken pelin niissä 12 kertaa. Ensimmäisellä Veikkausliigakaudellaan Okodugha teki kaksi maalia ja antoi kaksi maalisyöttöä. Kauden 2008 jälkeen hän neuvotteli KuPSin kanssa uudesta pelaajasopimuksesta, mutta pelaaja ja KuPS eivät päässeet ehdoista yhteisymmärrykseen. KuPS tarjosi Okodughalle kahden vuoden jatkosopimusta, mutta hän olisi ollut valmis tekemään vain vuoden mittaisen jatkosopimuksen. Okodugha ehti edustaa KuPS:aa sarjaotteluissa 42 kertaa, tehden neljä maalia.


title: Ekhiabhi Okodugha

text: Okodugha solmi sopimuksen Rovaniemen Palloseuran edustusjoukkueen kanssa helmikuussa 2009. Hän teki debyyttinsä edustusjoukkueessa 21. helmikuuta 2009 Liigacupin pelissä Jyväskylän Jalkapalloklubia vastaan. Heinäkuussa 2009 Okodugha teki pääsarjauransa ensimmäisen hattutempun FF Jaroa vastaan.


title: Mike Oxley

text: Michael Garver ”Mike” Oxley (11. helmikuuta 1944 Findlay, Ohio – 1. tammikuuta 2016 McLean, Virginia) oli yhdysvaltalainen republikaanisen puolueen poliitikko. Hän istui vuosina 1981–2007 Yhdysvaltain edustajainhuoneen jäsenenä Ohion 4. vaalipiiristä.


title: Mike Oxley

text: Oxley syntyi Findlayssä, Ohiossa, ja valmistui Miami Universitystä ja Ohio State Universitystä. Hän työskenteli vuosina 1969–1972 FBI:n hyväksi ja tuli samoihin aikoihin aktiiviseksi republikaanien toiminnassa. Hän istui Ohion edustajainhuoneessa vuosina 1972–1981.


title: Mike Oxley

text: Oxleyn nimi on tullut kansainvälisesti tunnetuksi 2002 säädetyn Yhdysvaltain liittovaltion Sarbanes–Oxley-lain myötä. Oxley oli Paul Sarbanesin ohella lakiehdotuksen toinen alkuperäinen allekirjoittaja.


title: Mike Oxley

text: Oxley ilmoitti vetäytyvänsä Yhdysvaltain kongressista 1. marraskuuta 2005. Ero astui voimaan kauden lopussa vuonna 2007. Oxley kuoli syöpään 71-vuotiaana 1. tammikuuta 2016.


title: Lyle Williams

text: Lyle Williams (23. elokuuta 1942 Philippi, Länsi-Virginia – 7. marraskuuta 2008 Youngstown, Ohio) oli yhdysvaltalainen republikaanipoliitikko. Hän istui Yhdysvaltain edustajainhuoneessa kuuden vuoden ajan vuosina 1979–1985, ensin Ohion 19., sitten 17. vaalipiiristä. Hän oli uudelleen epäonnistuneesti ehdolla vielä 99. ja vuonna 1992 103. kongressiin.


title: James V. Stanton

text: James Vincent Stanton (s. 27. helmikuuta 1932) on yhdysvaltalainen demokraattisen puolueen poliitikko. Hän istui Yhdysvaltain edustajainhuoneessa Ohion 20. vaalipiiristä vuosina 1971–1977 (92., 93. ja 94. kongressit).


title: James V. Stanton

text: Stanton on varsinaiselta ammatiltaan lakimies. Hän on syntynyt Clevelandissa, Ohiossa, ja toiminut vuosina 1964–1970 synnyinkaupunkinsa kaupunginvaltuuston puheenjohtajana. Hän asuu Potomacissa, Marylandissa.


title: Blackpool FC

text: Blackpool Football Club on vuonna 1887 perustettu englantilainen jalkapalloseura Blackpoolista. Seuran edustusjoukkue pelaa Englannin ykkösliigassa. Seuran kotistadion on Bloomfield Road.


title: Blackpool FC

text: Blackpoolin suurin saavutus on FA Cupin voitto vuonna 1953. Pääsarjatasolla sen paras saavutus on toinen sija kaudella 1955–1956.


title: Blackpool FC

text: Blackpool FC perustettiin 1887, kun joukko pelaajia erosi St. John's FC:stä ja perusti oman seuran. Seuraavana vuonna seura oli mukana perustamassa Lancashire Leagueta. Blackpool voitti liigan mestaruuden 1894. Vuonna 1896 Blackpool muuttui osakeyhtiöksi ja se liittyi The Football Leaguen 2. divisioonaan. Seura menetti liigan jäsenyyden 1899, mutta otettiin takaisin vuotta myöhemmin.


title: Blackpool FC

text: Blackpool pelasi 2. divisioonassa vuoteen 1930 asti. Ensimmäisen maailmansodan jälkeen seura kamppaili noususta useaan otteeseen sitä kuitenkaan saavuttamatta. Kausi 1929–1930 päättyi 2. divisioonan mestaruuteen ja Blackpool nousi 1. divisioonaan. Seuran ensimmäinen vierailu pääsarjatasolla kesti kolme kautta.


title: Blackpool FC

text: Blackpool vietti 2. divisioonassa neljä kautta, minkä jälkeen Joe Smith johdatti seuran takaisin 1. divisioonan sijoittumalla toiseksi kaudella 1936–1937.


title: Blackpool FC

text: Blackpool oli päättänyt tällä kertaa pysyä pääsarjatasolla. Toista maailmansotaa edeltävillä kausilla Blackpool sijoittui liigan keskikastiin. Sodan jälkeen seura hankki useita laadukkaita pelaajia kuten esimerkiksi Stanley Matthewsin ja Stan Mortensenin. Blackpool alkoi menestyä entistä paremmin ja kaudella 1947–1948 se eteni ensimmäisen kerran FA Cupin finaaliin, jonka se hävisi Manchester Unitedille.


title: Blackpool FC

text: 1950-luvulla Blackpool menestyi hyvin. Se ei onnistunut voittamaan 1. divisioonan mestaruutta, mutta sijoittui kuitenkin toiseksi kaudella 1955–1956, kolmanneksi kaudella 1950–1951 ja neljänneksi kaudella 1956–1957. Seura pääsi uudestaan FA Cupin finaaliin 1951, mutta hävisi sen Newcastlelle.


title: Blackpool FC

text: Blackpoolin suurin voitto tuli kaudella 1952–1953, kun se eteni jälleen FA Cupin loppuotteluun. Ottelua pidetään yhtenä kaikkien aikojen parhaista Englannin cup-finaaleista ja sitä kutsutaan myös nimellä "Matthews-finaali". Matthewsin pelaajaura oli jo lopuillaan ja FA Cup oli ainoa häneltä puuttuva pokaali. Bolton siirtyi 55 minuutin pelin jälkeen jo 3–1 johtoon. Blackpool ei luovuttanut ja Mortensen kavensi 68. minuutilla Matthewsin syötöstä. Mortensen viimeisteli tasoituksen vain minuutti ennen varsinaisen peliajan päättymistä ja lisäajalla kolme minuuttia myöhemmin Matthews keskitti Bill Perrylle, joka teki voittomaalin.


title: Blackpool FC

text: Menestystä Blackpoolille tuottanut joukkue hajosi ja 1960-luvun taitteessa Blackpool oli jo pudota 2. divisioonaan. Niukan säilymisen jälkeen se ei enää noussut 13. sijaa korkeammalle ja lopulta seura putosi kauden 1966–1967 päätteeksi. Blackpool palasi takaisin 1. divisioonaan kaudeksi 1970–1971, mutta putosi heti takaisin. Alamäki jatkui 3. divisioonaan 1979 ja 4. divisioonaan 1981. Blackpool vietti 3. ja 4. sarjatasolla koko 1980- ja 1990-luvun.


title: Blackpool FC

text: Blackpool pelasi 2000-luvun alun 3. sarjaportaalla (vuoteen 2004 asti 2. divisioona, Ykkösliiga vuodesta 2004 eteenpäin). Kaudelle 2006–2007 valmentajana toiminut Simon Grayson hankki uuden latvialaisen puheenjohtajan ja omistajan Valeri Belokonin tuella tukun uusia pelaajia. Heikon alun jälkeen Blackpool paransi otteitaan kauden edetessä ja pääsi lopulta nousukarsintoihin. Blackpool voitti ratkaisevan ottelun ja nousi 29 vuoden tauon jälkeen mestaruussarjaan. Kaksi ensimmäistä kautta seura taisteli putoamista vastaan, mutta kaudella 2009–2010 Blackpool yllätti sijoittumalla Ian Hollowayn johdolla kuudenneksi ja päästen nousukarsintaan. Blackpool voitti karsintafinaalissa Cardiff Cityn 3–2 ja nousi Valioliigaan. Hyvästä syyskaudesta huolimatta Ian Hollowayn valmentaman Blackpoolin visiitti Valioliigassa jäi yhteen kauteen.


title: Laura Bassi

text: Laura Maria Caterina Bassi (31. lokakuuta 1711 – 20. helmikuuta 1778) oli italialainen fyysikko. Hän syntyi Bolognassa, opiskeli Bolognan yliopistossa ja väitteli filosofian tohtoriksi vuonna 1733.


title: Laura Bassi

text: Bassin pääasiallinen tutkimuskohde oli Newtonin mekaniikka, ja hän piti siitä kursseja yli 28 vuoden ajan. Häntä pidetään historian ensimmäisenä naispuolisena yliopiston professorina. Hän oli ensimmäinen yliopistossa virallisesti opettanut naistutkija ja toinen tohtorinarvon saanut.


title: Laura Bassi

text: Bassin isä oli lakimies. Bassi oli monilahjainen ja opiskeli mm. filosofiaa, kemiaa, algebraa ja kreikan kieltä. Hän oli vuodesta 1738 naimisissa Giuseppe Verattin kanssa ja sai useita lapsia.


title: Lisa Ryder

text: Lisa Ryder (s. 26. lokakuuta 1970) on kanadalainen näyttelijä. Hänen tunnetuimpiin rooleihinsa kuuluu Beka Valentine scifi-sarjassa "Andromeda".


title: Lisa Ryder

text: Ryder syntyi Edmontonissa, Albertassa, ja opiskeli Toronton yliopistosta. "Andromedan" (2000–2005) lisäksi hän on esiintynyt mm. elokuvassa "Jason X" (2002).


title: Lisa Ryder

text: Lisa Ryder oli vuonna 2001 ehdolla Gemini-palkinnon saajaksi.


title: Sarah Alexander

text: Sarah Alexander (s. 3. tammikuuta 1971, Lontoo) on englantilainen näyttelijä, jolla on ollut rooleja muun muassa televisiosarjoissa "Vikatikki" ("Green Wing") ja "Paritellen" ("Coupling"). Hän on naimisissa näyttelijä Peter Serafinowiczin kanssa.


title: Laura Bertram

text: Laura Maureen Bertram (s. 5. syyskuuta 1978, Toronto, Ontario) on kanadalainen näyttelijä. Hänellä on ollut rooli mm. sarjassa "Andromeda".


title: Laura Bertram

text: Myös Bertramin sisarukset Heather (s. 1981) ja Jennifer (s. 1984) ovat näyttelijöitä. Hän on opiskellut yhdeksän vuotta balettitanssijaksi ja voittanut vuosina 1995 ja 1998 Gemini-palkinnot.


title: Laura Bertram

text: Bertram on ollut kaksi kertaa ehdolla Gemini-palkinnon ja vuonna 2003 Leo-palkinnon saajaksi.


title: Faces (yhtye)

text: Faces oli englantilainen rockyhtye, joka toimi aktiivisesti vuosina 1969–1975. Se perustettiin Small Faces -yhtyeen raunioille. Facesilla oli 1970-luvun alussa useita hittikappaleita, mutta nykyisin se muistetaan ehkä parhaiten Ron Woodin ja Rod Stewartin entisenä yhtyeenä.


title: Faces (yhtye)

text: Small Faces hajosi, kun yhtyeen laulaja-kitaristi Steve Marriott lähti siitä ja perusti yhtyeen Humble Pie. Jäljelle jääneet jäsenet, Ronnie Lane (basso), Ian McLagan (kosketinsoittimet) ja Kenny Jones (rummut), jatkoivat yhteistä toimintaansa nimellä Faces. Marriottin tilalle yhtyeeseen tulivat The Jeff Beck Groupin jäsenet Ron Wood (kitara) ja Rod Stewart (laulu). Yhtyeen debyyttialbumi "First Step" (1970) julkaistiin levy-yhtiön erehdyksen johdosta Small Facesin nimellä.


title: Faces (yhtye)

text: Facesin vuonna 1971 julkaisemat albumit "Long Player" ja "A Nod is as Good as a Wink... to a Blind Horse" menestyivät hyvin. Jälkimmäiseltä kappale "Stay with Me" nousi singlelistojen kärkipäähän Englannissa ja Yhdysvalloissa.


title: Faces (yhtye)

text: Rod Stewartilla oli omia sooloprojekteja koko yhtyeen olemassaolon ajan, ja hän julkaisi useita sooloalbumeja. Ne menestyivät erittäin hyvin, ja Faces jäi monesti laulajansa suosion varjoon. Ronnie Lane lähti yhtyeestä vuonna 1973 "Ooh La La" -albumin julkaisun jälkeen. Levy jäi yhtyeen viimeiseksi studioalbumiksi. Lanen tilalle basistiksi tuli Tetsu Yamauchi, joka oli vähän aikaa soittanut Free-yhtyeessä. Tällä kokoonpanolla julkaistiin livealbumi "Coast to Coast: Overture and Beginners" vuonna 1974. Yhtye äänitti vielä joitakin kappaleita seuraavaa albumia varten, mutta Lanen lähdön myötä Facesin alkuperäinen kemia oli kadonnut. Yhtyeen viimeiseksi julkaisuksi jäi kappale "You Can Make Me Dance, Sing, or Anything", joka sekin nousi 20 myydyimmän singlen listalle Britanniassa. Vuonna 1975 Wood alkoi työskennellä The Rolling Stonesin kanssa ja saman vuoden joulukuussa Faces ilmoitti lopettavansa toimintansa.


title: Sarah Clarke

text: Sarah Clarke (oik. Sarah Berkeley, s. 16. helmikuuta 1972 St. Louis, Missouri) on yhdysvaltalainen näyttelijä, joka tunnetaan parhaiten roolistaan Nina Myersina Emmy-palkinnon voittaneessa televisiosarjassa "24" sekä pääroolistaan Erin McGuirena televisiosarjassa "Trust Me".


title: Sarah Clarke

text: Clarke syntyi St. Louisissa, Missourissa. Hänen äitinsä Carolyn on kotiäiti ja isänsä Ernest Clarke on suunnittelija. Clarke opiskeli Indianan yliopistossa taidetta ja italiaa. Opiskellessaan Clarkesta tuli Kappa Alpha Theta -sisarkunnan jäsen.


title: Sarah Clarke

text: Clarke kiinnostui näyttelemisestä opiskellessaan ensimmäistä vuottaan Bolognassa, Italiassa. Clarke alkoi opiskella arkkitehtuurista valokuvausta palattuaan Yhdysvaltoihin. Hän alkoi ottaa vapaita näytelmätunteja ja opiskeli vielä monissa kouluissa.


title: Sarah Clarke

text: Clarke aloitti näyttelijän uransa vuonna 1999 palkitussa Volkswagenin mainoksessa. Mainoksesta seurasi vuonna 2000 rooli elokuvassa "Pas de deux" ja hänet palkittiin roolistaan Brooklyn Film Festivalilla. Clarken ura alkoi vähitellen kehittyä pienillä rooleilla elokuvissa "All About George" vuonna 2000 ja "The Accident" vuonna 2001. Vuonna 2000 hän sai Melinda Petersin roolin televisiosarjassa "Sinkkuelämää" ja 2001 sarjasta "Ed" Kara Parsonsin roolin.


title: Sarah Clarke

text: Vuonna 2001 Clarke kävi koe-esiintymässä CTU-agentti Nina Myersin rooliin televisiosarjassa "24". Hän sai kyseisen roolin vain päivää ennen kuvauksien alkamista. Sarjan puvustosta löytyvät vaatteet olivat hänelle liian pieniä joten hänen piti käyttää omia vaatteitaan koko tuotantokauden ajan. Hän esiintyi yhteensä kolmessakymmenessäkuudessa 24:n jaksossa. Clarke voitti roolistaan Golden Satellite Awardin. Clarke toimi Nina Myersin äänenä sarjaan perustuvassa pelissä "".


title: Sarah Clarke

text: Clarke toimi vierailevana tähtenä yhdessä "House"-sarjan jaksossa sekä yhdessä "Life"-sarjan jaksossa Mary Ann Farmerina. Vuonna 2008 Clarke esitti Renée Dwyeriä elokuvassa "Twilight – Houkutus", joka perustuu Stephenie Meyerin Houkutus-kirjasarjan ensimmäiseen osaan. Vuonna 2009 Clarke sai pääroolin sarjasta "Trust Me" yhdessä Eric McCormackin ja Thomas Cavanaghin kanssa. Clarke jatkoi rooliaan Renéenä elokuvissa "Twilight – Epäilys" (2010) ja "Twilight – Aamunkoi, osa 1" (2011).


title: Sarah Clarke

text: Sarah meni 7. syyskuuta 2002 naimisiin Xander Berkeleyn kanssa ja muutti samalla sukunimensä Berkeleyksi. Pari sai ensimmäisen lapsensa Olwyn Harper Berkeleyn 23. syyskuuta 2006.


title: Tuusulan käräjäoikeus

text:
Tuusulan käräjäoikeus on yksi Helsingin hovioikeuspiirin kuudesta käräjäoikeudesta.
Sen tuomiopiiriin kuuluvat Järvenpää, Kerava, Tuusula, Mäntsälä ja Pornainen. Alueella asuu noin 138 000 henkeä.


title: Tuusulan käräjäoikeus

text: Tuusulan käräjäoikeus toimii Järvenpäässä osoitteessa Mannilantie 26-28. Käräjäoikeudessa työskentelee noin 40 henkilöä, ja sen laamannina toimii Petteri Palomäki.


title: Vantaan käräjäoikeus

text: Vantaan käräjäoikeus on yksi Helsingin hovioikeuspiirin kuudesta käräjäoikeudesta. Vantaan käräjäoikeuden tuomiopiiriin kuuluu Vantaan kaupunki. Ulosottoasioissa tuomiopiiri on tätä laajempi, ja käsittää Hyvinkään, Järvenpään, Keravan, Nurmijärven, Tuusulan ja Vantaan. Maaoikeusasioita Vantaan käräjäoikeus hoitaa paljon tätä laajemmalta alueelta.


title: Vantaan käräjäoikeus

text: Käräjäoikeudessa työskentelee yli 80 henkilöä ja sen laamannina on toiminut vuoden 2017 alusta lähtien Timo Heikkinen.


title: Vantaan käräjäoikeus

text: Vantaan käräjäoikeudessa toimii myös maaoikeus. Yksi käräjätuomareista toimii maaoikeusasioiden vastuutuomarina ja lisäksi käräjäoikeudessa on maaoikeusinsinöörin virka.


title: Vantaan käräjäoikeus

text: Vantaan käräjäoikeus toimii Tikkurilassa osoitteessa Kielotie 21. Käräjäoikeuden vieressä, rakennuksen toisessa siivessä sijaitsee Itä-Uudenmaan poliisilaitos.


title: Sarah Wynter

text: Sarah Wynter (s. 15. helmikuuta 1973 Newcastle, Australia) on australialainen näyttelijä, joka on tullut tunnetuiksi rooleistaan televisiossa, kuten "Kate Warner" sarjassa "24".


title: Sarah Wynter

text: Sarah Wynter syntyi Newcastlessa, Uudessa Etelä-Walesissa, Australiassa. Hän on televisiorooliensa lisäksi esiintynyt esiintynyt myös elokuvissa, kuten "6. päivä" (2000).


title: Sarah Wynter

text: Wynter meni 20. elokuuta 2005 naimisiin "Details"-lehden päätoimittaja Dan Peresin kanssa Sydneyssä.


title: Igor Cavalera

text: Igor Graziano Cavalera (s. 4. syyskuuta 1970 Belo Horizonte, Brasilia) on brasilialaisen thrash-/death metal-yhtye Sepulturan entinen rumpali ja perustajajäsen. Hän on myös yhtyeen entisen laulaja/rytmikitaristi Max Cavaleran pikkuveli.


title: Igor Cavalera

text: Cavaleralla on kolme lasta; Joanna Bass Cavalera (s. 7. marraskuuta 1996), Raissa Bass Cavalera (s. 26. huhtikuuta 2000) ja Iccaro Bass Cavalera (s. 23. marraskuuta 2002), jotka kaikki ovat syntyneet São Paulossa, Brasiliassa.


title: Laumanvartija

text: Laumanvartija on joillekin koiraroduille tyypillinen käyttötarkoitus. Laumanvartijarodut ovat yleensä isokokoisia koiria, jotka elävät kotieläinlaumassa vartioiden sitä esimerkiksi suurpedoilta ja muilta uhkilta. Laumanvartijat eivät paimenna, eivätkä siis ole paimenkoiria. Niillä ei myöskään ole juurikaan riista- tai saalisviettiä.


title: Laumanvartija

text: Laumanvartijarotujen käyttö on tyypillistä seuduilla, joissa lampaita paimennetaan laumoissa. Koirien tulee olla itsenäisiä ja rohkeita. Laumanvartijoilla on tyypillisesti paksu ja säätäkestävä turkki. Monet rodut ovat valkoisia väritykseltään, jolloin ne eivät erotu suojeltavasta laumasta.


title: Laumanvartija

text: Koiraa ei tarvitse varsinaisesti kouluttaa laumanvartioimiseen, vaan se käyttää luonnollisia vaistojaan. Pennun on päästävä elämään vartioitavan lauman eläinten kanssa jo varhaisella sosiaalistumiskaudella (7–12 viikon iässä).


title: Laumanvartija

text: FCI tunnustaa seuraavat laumanvartijarodut:On kuitenkin lukuisia muitakin vanhoja laumanvartiointiin käytettyjä rotuja, kuten musta romanianvuoristokoira, kreikanpaimenkoira, turkkilainen akbash, valkoinen kreikanpaimenkoira, epeiroksenmolossi, serbianvuoristokoira ja makedonianvuoristokoira (karaman), jotka ovat kaikki kotimaidensa kenneljärjestöjen tunnustamia.


title: Laumanvartija

text: Lisäksi keskiaasiankoirasta on Lähi-idässä ja sitä ympäröivillä alueilla lukuisia eri paikallismuunnoksia, joita paikalliset pitävät omana kansallisena rotunaan, kuten afganistaninpaimenkoira, armenialainen gampr, turkmenistanilainen alabai, kazakstanilainen tobet ja uzbekistanilainen torkuz. Kaukasiankoiran sukulaisina pidetään vastaavasti georgianvuoristokoiraa ja pohjoiskaukasianpaimenkoiraa. Samaten tiibetinmastiffista on Kiinassa, Intiassa, Bhutanissa, Mongoliassa ja Nepalissa erillisiä muunnoksia jotka ovat eläneet jo pitkään toisistaan eristyksissä, mutta joiden yhdennäköisyys kantarotuunsa on silti huomattava. Kenties tunnetuin muunnos on tiibetiläinen "kyi apso", joka on käytännössä karkeakarvainen tiibetinmastiffi.


title: Laumanvartija

text: Suomessa ei ole perinteisesti käytetty laumanvartijoita vahteina. Viime vuosina niitä on kuitenkin alettu käyttää karjan suojelemiseksi susilta. Laumanvartijat ovat suurikokoisia ja eivät siksi sovellu kaupunkiin tai pieneen asuntoon. Parhaiten laumanvartijat sopivat elämään maaseudulla, jossa ne pääsevät toteuttamaan alkuperäistä tehtäväänsä. Ongelmatapauksia on esiintynyt jonkin verran, kun näitä isoja koiria hankitaan tuntematta niitä. Monien rotujen ulkonäkö myös on hämäävä, koska esimerkiksi kuvasz vaaleine turkkeineen näyttää hellyttävältä perhekoiralta.


title: Laumanvartija

text: Moni laumanvartijarotu kulki ennen nimen ”paimenkoira” alla, jollaisina ne vielä nykyisinkin monilla muilla kielillä, kuten englanniksi, tunnetaan. Rotujen harrastajat olivat kuitenkin toivoneet jo pitkään nimimuutosta väärinkäsitysten välttämiseksi, ja halusivat nimien kuvastavan paremmin rotujen käyttötarkoitusta. Vuonna 2012 Suomen Kennelliitto alkoi työstää asiaa, ja niin luovuttiin nimistä ”anatolianpaimenkoira”, ”etelävenäjänpaimenkoira”, ”kaukasianpaimenkoira” ja ”keskiaasianpaimenkoira”, minkä lisäksi alkuperäiseltä nimeltään ”karpaattienpaimenkoirana” ja ”bukovinanpaimenkoirana” tunnetut rodut käännettiin suomeksi jättäen ”paimen”-osan suoraan pois. Enää ainoastaan karstinpaimenkoira ja romanianpaimenkoira tunnetaan virallisesti virheellisillä nimityksillä, ja niistäkin jälkimmäinen osittain sen takia, että se luokitellaan virallisesti FCI-ryhmään 1 eli ”Lammas- ja karjakoirat”.


title: Nordic Trophy 2006

text: Nordic Trophy eli Pohjoismaiden epävirallinen jääkiekon mestaruusturnaus pidettiin ensimmäisen kerran ennen sarjakausien alkua vuonna 2006. Pelisysteemi oli sellainen, että kaikki 8 joukkuetta (4 Suomesta ja 4 Ruotsista) pelasivat yksinkertaisen runkosarjan, jonka kaksi parasta pelasivat finaalin runkosarjan voittajan kotikentällä. Joukkueita ei valittu edellisen kauden sarjasijoitusten perusteella. Voittajoukkueen palkintosumma oli 60 000 euroa. Turnauksen yleisökeskiarvo oli 1710. Ruosalaisjoukkueet olivat kotonaan murskaavia sillä ne voittivat kaikki suomalaisia joukkueita vastaan pelaamansa kotiottelut.


title: Nordic Trophy 2006

text: Yleisö: 3200


title: Steven Darancette

text: Steven H. Darancette (s. 16. tammikuuta 1971 San Gabriel, Kalifornia) on yhdysvaltalainen televisioanimaatiosarjojen käsikirjoittaja ja tuottaja. Hän on käsikirjoittanut jaksoja muun muassa Brandy ja Herra Whiskers, Krypto the Superdog ja Prätkähiiret -animaatioihin.


title: Emily Perry

text: Emily Perry (28. kesäkuuta 1907 Torquay, Devon Britannia – 20. helmikuuta 2008) oli englantilainen näyttelijä. Hänen tunnetuin televisioroolinsa oli kuvitteellisen australialaisen Dame Edna Everagen morsiusneito Madge Allsop. Hänet nähtiin vuonna 1995 vierailevana tähtenä brittisarjassa "Vielä virtaa".


title: Emily Perry

text: Emily Perry johti 25 vuotta lasten tanssikoulua The Patricia Perry Academy of Dancing. Perry kuoli 100 vuoden ikäisenä helmikuussa 2008.


title: Varsinais-Suomen käräjäoikeus

text: Varsinais-Suomen käräjäoikeus on yksi Turun hovioikeuspiirin kuudesta käräjäoikeudesta. Sen tuomiopiiriin kuuluu Varsinais-Suomen maakunta. Käräjäoikeus syntyi vuoden 2010 alusta osana valtakunnallista käräjäoikeusuudistusta, jonka jälkeen käräjäoikeuksien tuomiopiirit määräytyvät pääosin maakuntapohjalta. Ennen uudistusta Varsinais-Suomen alueella toimivat Turun, Salon, Paraisten, Vakka-Suomen ja Forssa-Loimaan käräjäoikeudet.


title: Varsinais-Suomen käräjäoikeus

text: Käräjäoikeuden pääkanslia on Turun keskustassa osoitteessa Sairashuoneenkatu 2-4. Sillä on lisäksi sivukanslia Salossa osoitteessa Torikatu 2. Turun oikeustaloon kuuluu myös turvasali pakkokeinoasioiden ym. käsittelyä varten.


title: Seppo Kolehmainen

text: Seppo Veli Kolehmainen (18. tammikuuta 1933 Pielavesi – 23. helmikuuta 2009 Helsinki) oli suomalainen näyttelijä. Kolehmainen toimi freelancerina, teatterinäyttelijänä ja ohjaajana sekä ääninäyttelijänä.


title: Seppo Kolehmainen

text: Kolehmainen esiintyi liki kolmessakymmenessä suomalaisessa elokuvassa ja useissa televisiosarjoissa. Hänet tunnetaan muun muassa tv-sarjasta "Ilkamat" (1970), jossa hän esitti kirkkoherraa. Kolehmainen esiintyi myös monissa 1950-luvun sotilasfarsseissa. Ääninäyttelijänä häntä on kuultu muun muassa Albert Barillén "Olipa kerran ihminen"- ja "Olipa kerran elämä" -televisiosarjoissa sekä muissa Barillén historiallisissa opetussarjoissa, kuten myös lastensarjoissa "Sherlock Koira", "Pikkumuppetit", "Muskettikoirien paluu" sekä "Jake Long – amerikkalainen lohikäärme", "Lilo & Stitch" ja "Keisarin uusi koulu". Sarjakuunnelmassa Knalli ja sateenvarjo hän oli Vinku-Wilkins.


title: Seppo Kolehmainen

text: Kolehmainen esiintyi 1950-luvulta lähtien pitkään Helsingin Kansanteatteri-Työväenteatterissa, Helsingin kaupunginteatterissa ja Suomen Kansallisteatterissa.


title: Panzer Division Marduk

text: Panzer Division Marduk on ruotsalaisen black metal -yhtyeen Mardukin kuudes studioalbumi, joka julkaistiin vuonna 1999.


title: Jacqueline Wilson

text: Jacqueline Wilson (s. 17. joulukuuta 1945 Bath) on englantilainen nuortenkirjailija. Hänen kirjansa käsittelevät usein lasten ja nuorten kohtaamia ongelmia, kuten vanhempien avioeroa, lemmikin kuolemaa, asunnottomuutta tai hyväksikäyttöä. Wilson on kirjoittanut yli 70 kirjaa ja hänen kirjojaan on käännetty yli 20 kielelle. Nuortenkirjojen lisäksi hän on tehnyt myös muutaman dekkarin.


title: Jacqueline Wilson

text: Wilson asuu nykyään Kingstonissa Surreyssä. Hänellä on yksi aikuinen tytär nimeltä Emma.


title: Jacqueline Wilson

text: Brittiläisen imperiumin ritarikunta myönsi Wilsonille vuonna 2008 Brittiläisen imperiumin ritarikomentajan (Dame Commander of the British Empire, DBE) arvonimen.


title: Jeff Dunn

text: Jeff(rey) "Mantas" Dunn (s. 22. huhtikuuta 1961) on englantilaisessa Black metal-/NWOBHM-yhtye Venomissa vuosina 1979-2004 soittanut kitaristi.


title: Jeff Dunn

text: Hän perusti vuonna 1988 Mantas-nimisen yhtyeen, joka julkaisi kaksi täyspitkää albumia: "Winds of Changen" vuonna 1988 ja "Zero Tolerancen" vuonna 2004.


title: Jeff Dunn

text: Mantas on soittanut myös vuonna 1992 NWOBHM-yhtye Warfaren kanssa ja ollut mukana saksalaisen techno-yhtye Scooterin Who's Got The Last Laugh Now? -kiertueella.


title: Walter Huddleston

text: Walter Darlington ”Dee” Huddleston (15. huhtikuuta 1926 – 16. lokakuuta 2018) oli yhdysvaltalainen poliitikko. Hän edusti vuosina 1973–1985 Kentuckyä ja Yhdysvaltain demokraattista puoluetta senaatissa.


title: Walter Huddleston

text: Huddleston syntyi Burkesvillessä ja valmistui vuonna 1949 Kentuckyn yliopistosta. Hän työskenteli sen jälkeen vuoteen 1972 kentuckyläisten radioasemien managerina ja aloitti poliittisen uransa Kentuckyn senaatissa 1960-luvulla.


title: Walter Huddleston

text: Senaattorinuransa jälkeen Huddleston siirtyi Elizabethtowniin. Hänen puolisonsa Jean N. Huddleston (s. 1929, naimisissa 1947–) menehtyi vuonna 2004.


title: Mantas

text: Mantas-sanalla voidaan tarkoittaa ainakin seuraavia asioita:


title: Barbara Cubin

text: Barbara Lynn Cubin (s. 30. marraskuuta 1946) on yhdysvaltalainen republikaanisen puolueen poliitikko. Hän oli Yhdysvaltain edustajainhuoneen jäsen Wyomingista seitsemän kaksivuotista kautta, vuodesta 1995 vuoteen 2009. Hän ei pyrkinyt enää jatkokaudelle vuoden 2008 vaaleissa.


title: Barbara Cubin

text: Cubin syntyi Salinasissa, Kaliforniassa, varttui Casperissa, Wyomingissa ja valmistui Creightonin yliopistosta Nebraskassa. Hänellä on aviopuoliso Fritz ja kaksi lasta. Hän on ensimmäinen Wyomingista valittu naisjäsen kongressissa.


title: Barbara Cubin

text: Cubin toipui heinäkuussa 2005 saadusta sydänkohtauksesta.


title: Arthur Harden

text: Arthur Harden (12. lokakuuta 1865 – 17. kesäkuuta 1940) oli englantilainen biokemisti. Harden sai vuonna 1929 Nobelin kemianpalkinnon yhdessä Hans von Euler-Chelpinin kanssa sokerin käymisen ja käymiseen tarvittavien entsyymien tutkimisesta.


title: Arthur Harden

text: Harden syntyi Isossa-Britanniassa Manchesterin kaupungissa. Hänen vanhempiensa nimet olivat Albert Tyas Harden ja Eliza Macalister. Harden kävi koulua Victoria Parkissa neljän vuoden ajan ja jatkoi sen jälkeen opintojaan Tettenhall Collegessa Staffordshiressa.


title: Arthur Harden

text: Harden lyötiin ritariksi vuonna 1926 ja vuonna 1935 hänelle myönnettiin Davy-mitali.


title: Mike Enzi

text: Michael Bradley "Mike" Enzi (s. 1. helmikuuta 1944 Bremerton, Washington) on yhdysvaltalainen republikaanisen puolueen poliitikko ja nykyinen Yhdysvaltain senaattori Wyomingin osavaltiosta. Hän aloitti senaatissa 7. tammikuuta 1997 ja on tullut valituksi uudelleen vuosina 2002, 2008 ja 2014. Hänen nykyinen kautensa päättyy vuonna 2021.


title: Mike Enzi

text: Enzi on syntynyt Bremertonissa, Washingtonissa, Dorothy M. Bradleyn ja Elmer Jacob Enzin pojaksi. Hän kävi kouluja Thermopolisissa sekä Sheridanissa ja valmistui Sheridan High Schoolista vuonna 1962. Hänellä on "Eagle Scoutin" arvo, ja hänelle on myönnetty Yhdysvaltain partiopoikien "Distinguished Eagle Scout Award".


title: Mike Enzi

text: Enzi valmistui 1960-luvun lopulla George Washingtonin yliopistosta ja Denverin yliopistosta. Hän toimi Gilletten pormestarina vuosina 1975–1982. Hän istui Wyomingin osavaltion edustajainhuoneessa 1987–1991 ja sen jälkeen osavaltion senaatissa ennen kuin tuli valituksi Yhdysvaltain senaattiin vuonna 1996.


title: Mike Enzi

text: Enzi meni 7. kesäkuuta 1969 naimisiin Diana Buckleyn kanssa. Pari sai kolme lasta: tyttäret Amyn ja Emilyn sekä yhden pojan, Bradin.


title: Frederick Ballantyne

text: Sir Frederick Nathaniel Ballantyne GCMG (s. 5. heinäkuuta 1936) on Saint Vincent ja Grenadiinien nykyinen kenraalikuvernööri. Hän astui virkaan 2. syyskuuta 2002 Charles Antrobusin kuoltua virassa kolme kuukautta aiemmin.


title: Rob Paulsen

text: Robert Fredrick ”Rob” Paulsen III (s. 11. maaliskuuta 1956 Livonia, Michigan) on yhdysvaltalainen Daytime Emmyllä palkittu ääninäyttelijä.


title: Rob Paulsen

text: Paulsen kasvoi Grand Blancissa, Michiganissa, jossa hän high school aikoina osallistui usein pidettyihin näytelmiin. Siitä huolimatta Paulsenin ensimmäinen unelma ammatti kohdistui jääkiekkoon Gordie Howen kautta, joka pelasi paikallisessa NHL joukkueessa Detroit Red Wingsissä. Valmistuttuaan high schoolista vuonna 1974 Paulsen siirtyi opiskelemaan Michigan-Flint yliopistoon, jossa hänen toinen vaihtoehto oli näytteleminen, joka pian kääntyi ensimmäiseksi vaihtoehdoksi. Paulsen toimi myös perustamansa SASS-yhtyeen laulajana, jossa olivat Denis Ikeler koskettimissa, Dennis Briggs kitaristina, Jack Regis basistina ja Rich Allen rumpalina. Yhtye soitti pääosin covereita muun muassa Steely Danin, Led Zeppelinin, Emerson, Lake and Palmerin, Jethro Tullin, The Whon, David Bowien kappaleita.


title: Rob Paulsen

text: Paulsen on naimisissa Parrish Toddin kanssa ja heillä on yksi lapsi Ashton (s. 1984), joka työskentelee videopelien parissa, sekä tuottajana piirrossarjoissa. Vapaa-ajallaan Paulsen osallistuu myös hyväntekeväisyyteen ja lahjoittaa rahaa syövän tutkimuksiin.


title: Rob Paulsen

text: Eräässä antamassaan haastattelussa Chicago TV asemalla, Paulsen kuvaili itseään laulajaksi, joka päättikin tulla näyttelijäksi. Hän esiintyi ensi kerran televisiossa 1980-luvulla mainoksissa ja esiintyi vuonna 1983 elokuvassa Polttava katse, sekä vuotta myöhemmin televisiosarjassa Sairaalan syke.


title: Rob Paulsen

text: Samaan aikaan Paulsenin agentti alkoi hakea asiakkaalleen koe-esiintymisiä myös animaatioihin, jonka myötä Paulsen teki ensimmäisen ääniroolinsa lyhytanimaatiosarjassa vuonna 1983, jonka jälkeen hän teki pieniä rooleja muun muassa The Transformersiin ennen siirtymistään Hanna-Barberan tuotantoihin, tehtyään samaan aikaan pieniä näytelmärooleja elokuviin ja televisiosarjoihin "Kuolema tulee kahdesti", "Hamburger", "Ihmemies MacGyver", "Pilvissä ollaan", "The Perfect Match" ja "Warlock – Paholaisen poika" vuosien 1986–1989 aikana. Tuolloin Paulsenin mukaan Alan Oppenheimer kertoi hänelle, että hänen täytyy päättää tekeekö hän pelkästään äänirooleja vai näytelmärooleja. Paulsen lopulta päätyi pelkästään ääninäyttelijäksi vaimonsa ja poikansa kehotuksesta, sekä erityisesti huomattuaan saaneensa yhä enemmän äänirooleja animaatioihin ja mainoksiin.


title: Rob Paulsen

text: Erityisesti 1980-luvun aikana hänellä oli useita rooleja Hanna-Barberan tuottamissa animaatiosarjoissa ja elokuvissa, kuten "Smurffit", "Challenge of the GoBots", "Snorkkelit", "Jonny Quest", "The Flintstone Kids", "Topi-katti ja Beverly Hillskatit", sekä "Scooby Doo kohtaa Boon aaveveljekset". Paulsen uusi myös roolinsa Snow Jobina Action Forcen minisarjan jälkeen vuonna 1985 ja oli hahmon äänenä myös elokuvassa "". Lukuisten Hanna-Barbera animaatioiden myötä hän sai vielä 1980-luvun lopulla pieniä rooleja Walt Disney Television Animationin tuottamista "Ankronikasta", "Kummikarhuista" ja "Tikun ja Takun pelastuspartiosta". Paulsen oli pääroolissa myös "Sapeliratsastaja" animessa vuosina 1987–1988. Hän sai kuitenkin ensimmäisen merkittävän pääroolin Fred Wolf Filmsin tuottamassa animaatiosarjassa "Turtles – mutanttikilpikonnat", jossa Paulsen toimi Rafaellon äänenä. Sarjasta tuli suuri menestys ensimmäisen tuotantokauden jälkeen vuonna 1987, jonka myötä Turtlesista tuotettiin yhteensä 193 jaksoa loppuen vuoteen 1996. Paulsen kuitenkin ajautui riitoihin sarjan tuottajien kanssa ja hänet korvasi viimeisellä tuotantokaudella Michael Gough.


title: Rob Paulsen

text: Sarjan aikana Paulsenia kuultiin 1990-luvulla edelleen Hanna-Barberan tuotannoissa, kuten "Tom and Jerry Kids Show", "Potsworth & Co.", "Jogi-karhu" ja "Scooby-Doo Arabian yössä", sekä muutamissa Disneyn animaatioissa, kuten "Pilipalipilotit" ja "Varjoankka", sekä "Hopon poppoo", jossa hänellä oli ensimmäinen isompi rooli Disneyn tuotannossa. Lisäksi Paulsen sai rooleja myös Warner Bros. Animationilta, saatuaan "Tiny Toonsista" vakio sivurooleja, sekä muita sivurooleja "Taz-Maniasta" ja "Batmanista". Tiny Toonsin loputtua sarjan ääniohjaaja Andrea Romano halusi välttämättä saada Paulsenin isompaan rooliin vuonna 1993 ilmestyneeseen animaatiosarjaan "Animaaniset". Lopulta hänelle myös tarjoutui koe-esiintymisen myötä sarjan päähahmon Yakkon rooli, josta on tullut Paulsenin yksi tunnetuimmista äänirooleista. Sarja kesti aina vuoteen 1998 asti, jonka aikana hän äänitti 99 jaksoa, sekä muutamia erikoisjaksoja ja sai roolistaan Annie-ehdokkuuden vuonna 1995. Samaan aikaan Animaanisten kanssa Paulsenia kuultiin myös "Prätkähiirissä" Turbona. Hän myös korvasi ensimmäisen tuotantokauden jälkeen Mickey Dolenzin Arthur roolin "The Tick" sarjassa. Vuosien 1995–1998 aikana Paulsen teki sivurooleja "Bittipäähän", sekä toimi pääroolissa "Äly ja Väläys" -animaatiosta yhdessä Maurice LaMarchen kanssa. Hänen ääniroolinsa Pinkyna on ollut Paulsenin palkituin rooli, sillä hänet palkittiin Anniella vuosina 1996, 1997 ja 1999, sekä Daytime Emmylla vuonna 1999.


title: Rob Paulsen

text: "Äly ja Väläys" sarjan jälkeen Paulsen on työskennellyt useimmiten Warnerilla ja Disneylla ollen mukana animaatioissa, kuten "Akun Tehdas", "Buzz Lightyear of Star Command", "Tehotytöt", "Roni Neutroni", "Samurai Jack", "Justice League", "Stripperella", "Lilo & Stitch", "Catscratch", "Kim Possible", "Ben 10" ja "" ja "The Mask", joka on ollut hänen haastavin ääniroolinsa, jossa äänittämänsä hahmon Stanley Ipkissin laittaessa naamion päälle hän muuttui aivan sekopäiseksi hahmoksi. Tämän myötä Paulsenin täytyi lähes joka sekunti vaihdella persoonia muun muassa ranskalaisesta kokista saksalaiseen sotilaaseen,


title: Rob Paulsen

text: Marraskuussa 2010 Paulsen kertoi Twitterissä palanneensa Turtlesin pariin sitten 1990-luvun äänitettyään Donatellon repliikit Teini-ikäiset mutanttininjakilpikonnat animaatiosarjan pilottijaksossa. Sarjan on määrä alkaa loppuvuodesta 2012. Toukokuussa 2010 Paulsen loi oman podcast ohjelman internetissä "Rob Paulsen Live", jossa hän keskustelee eri ääninäyttelijöiden ja muiden animaatioiden parissa työskentelevien kanssa, kuten säveltäjien ja käsikirjoittajien.


title: Rob Paulsen

text: Animaatioroolien ohella Paulsen tekee myös mainosjuontoja muun muassa McDonaldsille, sekä Hondalle, jossa hän on ollut Mr. Opportunity hahmon äänenä. Paulsen on tehnyt uransa aikana yli 1000 mainosta.


title: Charles Antrobus

text: Sir Charles James Antrobus GCMG OBE (14. toukokuuta 1933 – 3. kesäkuuta 2002) oli Saint Vincent ja Grenadiinien kenraalikuvernööri vuodesta 1996 kuolemaansa.


title: Charles Antrobus

text: Kun Antrobus kuoli virassa 3.6.2002, kenraalikuvernöörin virkaan nimitettiin tilapäisesti Monica Dacon. 2. syyskuuta hänen seuraajakseen astui Frederick Ballantyne.


title: Panama (täsmennyssivu)

text:
Panama tarkoittaa seuraavia:
Aihepiiriin liittyy myös seuraava:


title: George Maxwell Richards

text: George Maxwell Richards (1. joulukuuta 1931 – 8. tammikuuta 2018 Port of Spain) oli Trinidad ja Tobagon neljäs presidentti. Hän astui virkaansa viisivuotiskaudelle 17. maaliskuuta 2003, ja hänet valittiin uudelleen 2008.


title: George Maxwell Richards

text: Richards oli koulutukseltaan kemianteknikko. Hänellä on lääkärivaimonsa Jean Ramjohnin kanssa lääkärinä toimiva poika Mark ja liike-elämässä toimiva tytär Maxine. Richards kuoli Port of Spainissa 8. tammikuuta 2018 sydämen vajaatoimintaan 86-vuotiaana.


title: A. N. R. Robinson

text: Arthur Napoleon Raymond Robinson (16. joulukuuta 1926 Calder Hall – 9. huhtikuuta 2014 Port of Spain) oli Karibianmerellä sijaitsevan Trinidad ja Tobagon pääministeri 1986–1991 ja presidentti 1997–2003.


title: A. N. R. Robinson

text: Robinson teki vuoden 1989 Yhdistyneiden kansakuntien yleiskokouksessa esityksen Kansainvälisen rikostuomioistuimen perustamisesta. Tämä toteutui lopulta vuonna 2002. Robinson oli ehdolla Nobelin rauhanpalkinnon saajaksi vuonna 1999.


title: A. N. R. Robinson

text: Robinson syntyi Calder Hallissa, Tobagon saarella. Hän joutui vuonna 1990 kuuden päivän ajaksi panttivangiksi islamilaisen Jamaat al Muslimeen -järjestön vallankaappausyrityksen yhteydessä.


title: Everything But the Girl (kappale)

text: Everything But the Girl on ruotsalaislaulaja Darinin single, joka julkaistiin 31. tammikuuta 2007. Kappale on myös Darinin vuonna 2006 julkaistulla "Break the News" -albumilla.


title: Everything But the Girl (kappale)

text: Fredrik Thomanderin ja Anders Wikströmin tuottamasta kappaleesta on tehty myös musiikkivideo.


title: Vertex (ohjelmisto)

text: Vertex on tietokoneavusteisen suunnittelun (CAD) ohjelmisto. Ohjelmisto tukee kolmiulotteista suunnittelua. Ohjelmisto on Suomessa varsin laajalti käytössä mekaniikkateollisuudessa, sekä rakennusteollisuuden puolella valmistalotoimittajilla. Ohjelmistoa valmistaa vuonna 1977 perustettu suomalainen tietokoneohjelmistoja valmistava yritys "Vertex Systems Oy".


title: Vertex (ohjelmisto)

text: Muita vastaavan tyyppisiä suunnitteluohjelmistoja ovat muun muassa Dassault Systèmesin CATIA ja SolidWorks, PTC Pro/Engineer, Solid Edge, Autodesk Inventor,Cadmatic, sekä Unigraphics NX (aikaisemmin I-DEAS).


title: Vertex (ohjelmisto)

text: Vertex on "piirrepohjainen". Piirrepohjaisuus on mekaniikkasuunnitteluohjelmistossa yleinen ominaisuus, jossa mallia muokkaavat toiminnot eli piirteet säilyvät mallin rakenteena. Vertexille ominaista on lisäksi lisättyjen piirteiden luontijärjestyksen tallennus mallin tietokantaan; tämä antaa lisämahdollisuuksia mallin muokkaukseen ja geometristen piirteiden myöhempään organisointiin. Osa geometriasta voidaan määrittää "parametreiksi", joita voidaan muokata myöhemmin. Ohjelmassa on helppokäyttöinen "kirjasto-ominaisuus", johon voidaan tallentaa sekä yksittäisiä piirteitä että monimutkaisempia malleja.


title: Vertex (ohjelmisto)

text: Suunnittelun tiedonhallinta on Vertexissä aina vakiona. Se sisältää työvälineet hallita dokumentit (3D-mallit ja työpiirustukset), nimikkeet, osaluettelot ja tuoterakenteet.


title: Vertex (ohjelmisto)

text: Tyypillisten 3D-suunnitteluohjelmistojen tapaan komponenttia (osaa) muutettaessa muutos heijastuu automaattisesti kokoonpanoihin ja piirustuksiin joissa ko. osa esitetään. Vertex sisältää "tuoteautomaatiomoduulin", minkä avulla voidaan tehdä parametrisoitu perusmalli, josta saadaan nopeasti eri versioita. Ohjelma perustuu lähinnä solidikappaleiden mallinnukseen, pintamallinnustyökaluja on rajoitetusti.


title: Vertex (ohjelmisto)

text: Vertex sisältää muiden mekaniikkasuunnitteluohjelmistojen tavoin piirustusten luonnin lisäksi toiminnot "osaluetteloiden" automaattiseen laatimiseen. Ohjelmisto myös liittyy tarvittaessa yrityksen tuotannonohjausjärjestelmiin.


title: Vertex (ohjelmisto)

text: Vertex tukee teollisessa suunnittelussa yleistyvää nimikekeskeistä suunnittelua Vertex Flow -tuotteen elinkaaren hallinnan ja koneensuunnittelun Vertex G4 CAD -ohjelmiston yhdistelmällä. Tällöin tuoterakenne tuotenimikkeineen on tallennettu Vertex Flow -järjestelmään, ja haluttaessa voidaan nimikkeisiin kytkeä 2D tai 3D -suunnittelutietoa. Eri tuotenimikkeiden geometriaa määrittävät parametrit on tallennettu Flow -järjestelmään, jolloin nimikettä käytettäessä CAD:ssä sille saadaan oikeat mitat. Vertex Flow PLM:ään tallennettuna nimike toimii ja päivittyy myös hajautetussa suunnitteluympäristössä.


title: Pearlette Louisy

text: Dame Calliopa Pearlette Louisy GCMG (s. 8. kesäkuuta 1946) on Saint Lucian nykyinen kenraalikuvernööri. Hän astui virkaan 19. syyskuuta 1997 saarivaltion historian ensimmäisenä naisena.


title: Pearlette Louisy

text: Louisy on valmistunut Bristolin yliopistosta.


title: Kalle Lumio

text: Karl Ivar (Kalle Iivari) Lumio (aik. Ylén, 12. syyskuuta 1872 Pirkkala – 28. syyskuuta 1946 Tampere) oli suomalainen toimitusjohtaja ja kansanedustaja. Lumio toimi eduskunnassa SDP:n ryhmässä vuosina 1909–1910 ja 1919–1921.


title: Kalle Lumio

text: Lumio työskenteli tehdastöissä Tampereen eri teollisuuslaitoksissa vuosina 1882–1892, kunnes siirtyi merimieheksi 1892–1900. Maihin palattuaan Lumio toimi kauppamatkustajana Pirkkalassa 1900–1908.


title: Kalle Lumio

text: Ura puolueessa alkoi SDP:n Hämeen läänin pohjoisen vaalipiirin piirisihteerinä 1908. Eduskuntaan Lumio valittiin ensimmäisen kerran 1909. Väinö Vankkojan kuoltua hän nousi varasijalta hänen tilalleen 17. lokakuuta 1919.


title: Kalle Lumio

text: Vuonna 1914 alkoi Lumion pitkä, kuolemaan asti kestänyt ura vuonna 1883 perustetun Tampereen luujauhotehtaan omistajana, toimitusjohtajana ja isännöitsijänä.


title: Kalle Lumio

text: Kunnallispolitiikassa Lumio toimi Pohjois-Pirkkalan kunnanvaltuuston jäsenenä.


title: George Mallet

text: Sir William George Mallet GCMG CBE (24. heinäkuuta 1923 – 20. lokakuuta 2010) oli saintlucialainen poliitikko. Hän toimi saaren kenraalikuvernöörinä vuosina 1996–1997. Häntä seurasi Pearlette Louisy.


title: George Mallet

text: Mallet oli Yhdistyneen työläistenpuolueen (UWP) jäsen. Hän hoiti poliittisen uransa aikana useita ministerinvirkoja; ensimmäisen hän sai jo maan itsenäistymisen yhteydessä vuonna 1979.


title: Everything but the Girl

text: Everything But the Girl (lyhennettynä EBTG) oli brittiläinen lauluduo, jonka muodostivat Tracey Thorn (s. 26. syyskuuta 1962) ja Ben Watt (s. 6. joulukuuta 1962). Duo perustettiin vuonna 1982 Kingston upon Hullissa.


title: Everything but the Girl

text: Kesäkuussa 1982 julkaistiin duon debyyttisingle, joka oli cover Cole Porterin kappaleesta ”Night and Day”. Muita duon kappaleita ovat muun muassa ”Missing” ja ”Each and Every One”.


title: Perfect

text: Perfect on ruotsalaislaulaja Darinin single, joka julkaistiin 18. lokakuuta 2006. Kappale on myös Darinin samana vuonna julkaistulla "Break the News" -albumilla. Kyseessä oli ensimmäinen albumilta julkaistu single.


title: Perfect

text: Fredrik Thomanderin ja Anders Wikströmin tuottamasta kappaleesta on tehty myös musiikkivideo.


title: Lloyd Erskine Sandiford

text: Sir Lloyd Erskine Sandiford (s. 24. maaliskuuta 1937) on barbadoslainen poliitikko ja maansa entinen pääministeri (1987–1994). Hän valmistui Länsi-Intian yliopistosta Jamaikalla.


title: Lloyd Erskine Sandiford

text: Sandiford edustaa Barbadoksen Demokraattista työväenpuoluetta. Hän istui parlamentissa vuoteen 1999 ja on sen jälkeen opettanut taloustieteitä Barbados Community Collegessa.


title: Michal Rozsíval

text: Michal Rozsíval (s. 3. syyskuuta 1978 Vlašim, Tšekkoslovakia) on tšekkiläinen ammattilaisjääkiekkoilija. Hän pelaa puolustajana NHL:n Chicago Blackhawksissa.


title: Michal Rozsíval

text: Pittsburgh Penguins valitsi Rozsívalin numerolla 105 neljännellä kierroksella vuonna 1996. Ennen pääsyään Penguinsin kokoonpanoon hän pelasi kaksi kautta juniorisarja WHL:n Swift Current Broncosissa sekä yhden AHL:n Syracuse Crunchissa. Pelattuaan kauden 1999–2000 kokonaan NHL:ssä, hän palasi vielä seuraavalla AHL:ään farmijoukkue Wilkes-Barre/Scranton Penguinsiin. Kaudella 2003–2004, viimeisellään Pittsburgh Penguinsin organisaatiossa, hän joutui olemaan pelaamatta koko kauden yhtä joulukuussa 2002 pelattua AHL:n runkosarjaottelua lukuun ottamatta polvivamman vuoksi.


title: Michal Rozsíval

text: Rozsíval pelasi aikana Tšekin Extraligan HC Třinecissä ja HC Pardubicessä, jota edustaessaan oli voittamassa keväällä 2005 Tšekin mestaruutta. Hän siirtyi työsulun päätyttyä vapaana pelaajana New York Rangersiin. Hän pelasi joukkueessa viisi ja puoli kautta, joista ensimmäisellä jakoi NHL:n plus-miinus-tilaston voiton Ottawa Senatorsia edustaneen Wade Reddenin kanssa lukemalla +35. Rozsívalin ammattilaisvuosien piste-ennätys on kaudelta 2006–2007: 40 tehopistettä, 10 maalia ja 30 syöttöpistettä, 80:ssä ottelussa.


title: Michal Rozsíval

text: Tammikuussa 2011 Rozsíval siirtyi kesken kauden Phoenix Coyotesiin pelaajakaupassa, jossa Rangers sai vaihdossa hyökkääjä Wojtek Wolskiin. Syyskuussa 2012 hän teki vapaana pelaajana yksivuotisen sopimuksen Chicago Blackhawksin kanssa.


title: Michal Rozsíval

text: Rozsíval on edustanut Tšekin jääkiekkomaajoukkuetta kaksissa maailmanmestaruuskilpailuissa, vuosina 2008 ja 2010. Tšekki voitti jälkimmäisenä vuonna maailmanmestaruuden.


title: Andreas Kisser

text: Andreas Rudolf Kisser (s. 24. elokuuta 1968 São Bernardo do Campo, Brasilia) on brasilialaisen death-/thrash metal-yhtye Sepulturan kitaristi. Hän pääsi yhtyeeseen vuonna 1987, Jairo Guedzin lähdettyä vuotta aikaisemmin yhtyeestä.


title: Andreas Kisser

text: Kisser on avioliitossa Patricia Perissinotto Kisserin kanssa ja heillä on kaksi lasta; Giulia Kisser (s. 1. toukokuuta 1995, São Paulo, Brasilia) ja Yohan Kisser (s. 12. lokakuuta 1997, Scottsdale, Arizona, Yhdysvallat).


title: Visbyn kehämuuri

text: Visbyn kehämuuri on keskiaikainen puolustusmuuri ruotsalaisessa Visbyn kaupungissa, Gotlannissa. Se on rakennettu kahdessa vaiheessa, ja valmistui vuonna 1288. Muuri on pituudeltaan 3,44 kilometriä, ja korkeudeltaan 11 metriä. Kehämuuria restauroitiin vuosina 1884-1886. Restaurointitöitä ohjasi arkkitehti Emil Viktor Langlet.


title: Visbyn kehämuuri

text: Rakennelma sijoittui toiseksi Aftonbladet-lehden etsiessä 2007 Ruotsin "seitsemää ihmettä".


title: Scottsdale

text: Scottsdalella voidaan tarkoittaa ainakin seuraavia asioita:


title: Michael Somare

text: Sir Michael Thomas Somare (s. 9. huhtikuuta 1936, Rabaul) on papuauusiguinealainen poliitikko. Hän on toiminut maan pääministerinä kolmeen otteeseen: vuosina 1975–1980 ja 1982–1985 sekä 2002-2011. Kaksi ensimmäistä kauttaan hän oli Pangu-puolueen jäsen, nyt hän johtaa Kansallista allianssipuoluetta.


title: Michael Somare

text: Somare meni vuonna 1965 naimisiin nykyisen vaimonsa Veronican kanssa. Heillä on viisi lasta. Somare toimi pääministeriyksiensä välisenä aikana vuosina 1988–1992 Papua-Uuden-Guinean ulkoministerinä.


title: The Anthem

text: The Anthem on ruotsalaisen "Idol 2004" -tv-ohjelmasta tähdeksi nousseen poplaulajan, Darinin ensimmäinen studioalbumi. Se julkaistiin 16. helmikuuta 2005 levymerkillä RCA Records.


title: Julius Chan

text: Sir Julius Chan (s. 29. elokuuta 1939) oli Papua-Uuden-Guinean pääministeri vuosina 1980–1982 ja 1994–1997.


title: Julius Chan

text: Chan syntyi Tangasaarilla, ja hänellä on kiinalaisia sukujuuria. Hän opiskeli Marist College Ashgrove Australiassa ja aloitti aktiivisen osallistumisensa politiikkaan 1960-luvulla. Hänet valittiin Kansalliskokoukseen vuosina 1972, 1977, 1982, 1987 ja 1992. Hän toimi neljästi varapääministerinä ja kahdesti talousministerinä.


title: Julius Chan

text: Chan meni vuonna 1966 naimisiin vaimonsa Stellan kanssa. Heillä on neljä lasta.


title: Paias Wingti

text: Paias Wingti (s. 1951) on papuauusiguinealainen poliitikko. Hän toimi maansa pääministerinä vuosina 1985–1988 ja 1992–1994.


title: Paias Wingti

text: Wingti istuu yhä kansallisessa parlamentissa ja on toiminut vuodesta 2002 Western Highlandsin maakunnan kuvernöörinä. Aiemmin hän on hoitanut samaa virkaa vuosina 1995–1997.


title: Rabbie Namaliu

text: Sir Rabbie Namaliu (s. 3. huhtikuuta 1947) on papuauusiguinealainen poliitikko. Hän toimi maan pääministerinä vuosina 1988–1992 ja on lisäksi hoitanut talousministerin ja ulkoministerin virkoja.


title: Rabbie Namaliu

text: Namaliu on etniseltä taustaltaan tolai ja kotoisin Itä-Uudesta-Britanniasta. Hän on leski ja kahden pojan isä.


title: Owen Nolan

text: Owen Liam Nolan (s. 12. helmikuuta 1972 Belfast, Pohjois-Irlanti) irlantilais-kanadalainen jääkiekkoilija. Nuorena hänen perheensä muutti Thoroldiin, Ontarioon, jossa Nolan kasvoi. Hän pelasi urallaan 1 200 NHL-ottelua seitsemässä eri NHL-joukkueessa. Vuoden 2002 talviolympialaisissa Nolan oli voittamassa olympiakultaa.


title: Owen Nolan

text: Nolan pelasi ensimmäisen kautensa pääjuniorisarjoissa 18-vuotiaana OHL:n Cornwall Royalsissa. Hänet valittiin ensimmäisellä kaudellaan vuoden tulokkaaksi ja toisella kaudella tähdistökentälliseen ja palkittiin sarjan parhaana oikean laitahyökkäjään maalintekijänä.


title: Owen Nolan

text: Quebec Nordiques varasi Nolanin vuoden . Nolan nousi jo toisella NHL-kaudellaan 1991–1992 tähtiluokkaan tehtyään 42 maalia 75 ottelussa ja pelattuaan myös ssa . Quebecissa Nolan pelasi viisi kautta, joista kausi 1993–1994 meni pilalle loukkaantumisten takia .


title: Owen Nolan

text: Kaudeksi 1995–1996 Quebec Nordiques muutti Denveriin ja vaihtoi nimensä Colorado Avalancheksi. Nolan ei ehtinyt pelata Coloradossa kuin yhdeksän ottelua ennen kauppaa, jossa hän siirtyi San Jose Sharksiin vaihdossa Sandis Ozoliņšiin . Nolan pelasi San Josessa kahdeksana kautena. Tuona aikana hän pelasi neljä tähdistöottelua . Kaudella 1999–2000 Nolan teki uudet piste-ennätyksensä 44+40 ja oli 44 maalillaan koko NHL:n maalintekijätilaston kakkonen .


title: Owen Nolan

text: Kesken kauden 2002–2003 San Jose kauppasi Nolanin Toronto Maple Leafsiin, josta sai Alyn McCauleyn, Brad Boyesin ja ensimmäisen kierroksen varausoikeuden . Nolan pelasi kaksi kahtena kautena Torontossa. Hänen kautensa 2003–2004 päättyi maaliskuussa polvivammaan . Tapaus eteni lopulta riitaan asti, kun Toronto ei suostunut maksamaan Nolanille palkkaa , eikä hyväksynyt, että Nolanin optio sopimuksessa olisi voimassa vielä kaudella 2005–2006. Toronton edustajat väittivät, että Nolan oli jo diagnoisoitu pelikykyiseksi ja vamman pahentuminen oli seurausta omasta harjoittelusta. Nolanin mukaan polvivamma oli alkujaan hoidettu huonosti. Toronto ja Nolan sopivat lopulta asiasta ja Nolan ei pelannut kaudella 2005–2006 missään tervehdyttäen polveansa.


title: Owen Nolan

text: Kesällä 2006 Nolan allekirjoitti vuoden sopimuksen Phoenix Coyotesin kanssa mielessään paluu NHL-kaukaloihin . Vaisuhkon kauden jälkeen Nolan siirtyi Calgary Flamesiin . Kauden 2007–2008 ensimmäisillä kierroksilla Nolan pelasi uransa 1 000:nnen NHL-ottelunsa. Kesällä 2008 Nolan siirtyi Calgarystä Minnesota Wildiin, jonka kanssa teki kahden vuoden sopimuksen.


title: Owen Nolan

text: Wildissä Nolan pelasi kaksi kautta. Kauden 2010–2011 alla hän ei osallistunut minkään joukkueen harjoitusleirille eikä saanut sopimustarjouksia NHL:stä. Hän siirtyikin Sveitsin liigan Zürich Lionsiin. Nolan pelasi kauden aikana 24 ottelua Zürichissä ja teki niissä 26 pistettä. Elokuussa 2011 hän teki koesopimuksen Vancouver Canucksin kanssa. Hän ei saanut kuitenkaan sopimustarjousta Canuckilta eikä muiltakaan joukkueilta. Nolan ilmoittikin myöhemmin kauden aikana, helmikuussa 2012, lopettavansa uransa. Hän pelasi NHL:ssä 1 200 runkosarjaottelua, teki niissä 885 pistettä ja otti 1 793 jäähyminuuttia.


title: Owen Nolan

text: Nolan on pelannut kahdesti Kanadan paidassa arvokisoissa. Vuoden 1997 MM-kilpailuissa ja Salt Lake Cityn olympialaisissa 2002 hän oli mukana Kanadan joukkueessa. Molemmilla kerroilla Kanada voitti kultaa.


title: Mekere Morauta

text: Sir Mekere Morauta (s. 1946) on papuauusiguinealainen poliitikko ja maansa entinen pääministeri (1999–2002). Hän syntyi Kukipissa ja kuuluu yhä maan kansalliseen parlamenttiin.


title: Mekere Morauta

text: Morauta opiskeli Papua-Uuden-Guinean yliopistossa ja vaihto-oppilaana Flindersin yliopistossa Australiassa. Hänellä on aviopuoliso Roslyn Morauta ja kaksi poikaa edellisestä avioliitosta.


title: Maakiituri

text: Maakiituri () on fiktiivisen Tähtien sota -universumin maaliikkumiseen tarkoitettu ajoneuvo ("hovercar"). Alkuperäisessä "Tähtien sota" -elokuvassa esiintyy X-34-mallinen maakiituri, jolla Luke Skywalker ajaa. Maakiitureita kutsutaan "Tähtien sodan" autoiksi. Useimmat mallit ovat 1- tai 2-paikkaisia, kykenevät kulkemaan 100–250 km/h ja ovat 3–8 metriä pitkiä.


title: Maakiituri

text: Erikoistehostesuunnittelija John Stears suunnitteli Luke Skywalkerin maakiiturin alkuperäiseen "Tähtien sota" -elokuvaan.


title: Sisavath Keobounphanh

text: Sisavath Keobounphanh (s. 1. toukokuuta 1928) on laosilainen poliitikko ja maansa entinen pääministeri (1998–2001). Hän liittyi Indokiinalaiseen kommunistipuolueeseen 1. toukokuuta 1950 ja Laosin kansan vallankumouspuolueeseen sen perustamisen yhteydessä 22. maaliskuuta 1955.


title: Sisavath Keobounphanh

text: Keobounphanh on suorittanut opintoja Vietnamissa ja hallitsee kielen sujuvasti.


title: Alkmene

text: Alkmene oli kreikkalaisessa mytologiassa Herakleen äiti ja Mykenen kuninkaan Elektryonin, Perseuksen pojan, tytär. Hänen äitinsä oli joko Anakso, Amfitryonin sisar, tai Pelopsin tytär, joko Eurydike tai Lysidike. Alkmene oli Amfitryonin puoliso tämän maanpaon aikana, johon tämä oli joutunut surmattuaan vahingossa Alkmenen isän. Amfitryonin kanssa hän pakeni Thebaan, jossa Kreon puhdisti hänen aviomiehensä veriteostaan.


title: Alkmene

text: Thebassa Zeus ihastui häneen ja otti Alkmenen puolison muodon tämän poissaolon ajaksi maatakseen Alkmenen kanssa. Zeus jopa pysäytti Helioksen, auringon, kolminkertaistakseen yön pituuden. Alkmene synnytti kaksoispojat – Herakleen Zeukselle ja päivää myöhemmin Ifikleen Amfitryonille.


title: Alkmene

text: Alkmenen odottaessa Heraklesta ('Heran kunnia') Hera yritti estää tämän syntymän – olihan kyseessä hänen miehensä syrjähypyn hedelmä. Tämän yrityksen pilasi kuitenkin Alkmenen palvelijatar Galanthis, joka aavistaessaan syyn synnytyksen vaikeuteen huudahti Alkmeneen synnyttäneen terveen lapsen. Jumalatar yllättyi tästä niin, että hänen keskittymisensä synnytyksen estämiseksi herpaantui, ja niin Herakles syntyi. Rangaistukseksi Hera muutti Galanthiin lumikoksi.


title: Kolmiraajahalvaus

text: Kolmiraajahalvaus (myös triplegia) on kahden jalan ja toisen käden tai kahden käden ja toisen jalan täydellinen tai osittainen halvaus. Kolmiraajahalvaantumisen mahdollisia aiheuttajia ovat muun muassa aivoverenkiertohäiriöt. CP-vamman oireena triplegia on harvinainen. Osittaista kolmiraajahalvausta kutsutaan tripareesiksi.


title: Vuoroin vieraissa

text: Vuoroin vieraissa on vuonna 1997 TV1:llä esitetty suomalainen televisiosarja. Sarja on TV1:n Kotikatsomon ensimmäinen niin sanottu kausisarja.


title: Vuoroin vieraissa

text: Elinan mielestä nuoressa avioliitossa ei tapahdu enää yhtään mitään. Antilla ja Annelilla, Elinan vanhemmilla, ei loppujen lopuksi mene yhtään sen paremmin kuin tyttärellään, kunnes alkaa mennä aika lujaa, välillä vähän liiankin lujaa.


title: Vuoroin vieraissa

text: Sarjan alkujaksoissa seurataan enemmän Elinan ja Tonin (Tiina Lymi ja Eero Aho) avioliittoa, myöhempien jaksojen painotus on Annelissa ja Antissa (Marja Packalén ja Risto Tuorila). Sivuhenkilöistä merkittävimpiin kuuluu hyväsydäminen savolainen pakastinkauppias Reijo Remes (Kari Hietalahti). Kerronnan tyyli on mustalla huumorilla ryyditettyä melodraamaa.Alun perin "Vuoroin vieraissa" oli ajateltu Kom-teatterin näyttämölle. Anna-Leena Härkönen on sanonut todenneensa, että tarinan dialogista tuli liian ”naturalistista” teatterilavalle, ja niin yhteistyössä Pekka Milonoffin ja Sirpa Hyttisen kanssa tarina sovitettiin lopulta televisiosarjaksi. Myös päänäyttelijät olivat tuolloin Kom-teatterilaisia.


title: Vuoroin vieraissa

text: Käsikirjoitusta hiottiin vuosia. 12-osainen sarja kuvattiin Helsingissä syksystä 1995 kevääseen 1996, sisäkohtaukset Sörnäisiin rakennetussa studiossa.


title: Vuoroin vieraissa

text: Sarja sai ensiesityksellään tammi-maaliskuussa 1997 paljon katsojia ja myönteistä palautetta. "Helsingin Sanomien" televisiokriitikko Jukka Kajava sanoi sujuvan ja hauskan sarjan modernisoivan tarinaltaan Henrik Ibsenin "Nukkekotia", jonka Nora on nyt sarjan Elina. Hänestä sarja on paitsi hyvää komediaa, myös harvinaisen täysipainoista taidetta verrattuna tuon ajan tyypillisiin televisiotuotantoihin. Hän kehuu myös Kom-teatterilaisten roolisuorituksia kauttaaltaan. Vuonna 2015 "Helsingin Sanomien" Martta Kaukonen kuvasi sarjaa mestarillisesti käsikirjoitetuksi.


title: Lester B. Pearson

text: Lester Bowles Pearson (23. huhtikuuta 1897 – 27. joulukuuta 1972) oli kanadalainen diplomaatti ja poliitikko. Hän toimi Kanadan pääministerinä 1963–1968, ja sai Nobelin rauhanpalkinnon 1957.


title: Lester B. Pearson

text: Pearsonin vähemmistöhallitus sai suosiota kehittämällä ohjelmat muun muassa Kanadan terveydenhuollosta, opintolainasta ja eläkkeistä. Se otti käyttöön nykyisen Kanadan lipun ja vakiinnutti Kanadan kaksikielisyyden. Nobelin rauhanpalkinnon Pearson sai ansioistaan rauhansovittelijana Suezin kriisissä sekä YK:n rauhanturvajoukkojen yhtenä perustajana. Hän on saanut useita kunnianosoituksia ja on muun muassa seuraavien ritarihuoneiden jäsen: Queen's Privy Council for Canada (PC), Order of Merit (Commonwealth) (OM), Order of Canada (CC) ja Order of the British Empire (OBE).


title: Lester B. Pearson

text: Pearsonia pidetään yhtenä 1900-luvun vaikutusvaltaisimpana kanadalaisena.


title: Lester B. Pearson

text: Pearson osallistui ensimmäiseen maailmansotaan ja opiskeli yliopistoissa Kanadassa ja Britanniassa. Hän toimi aluksi historian opettajana Toronton yliopistossa ja siirtyi sitten ulkoasiainhallinnon palvelukseen. Vuonna 1944 hänet valittiin Kanadan parlamenttiin liberaalisen puolueen edustajana. Hän toimi Kanadan ulkoministerinä 1948–1957 ja YK:n yleiskokouksen puheenjohtajana 1952–1953. Liberaalien 1957 vaalitappion jälkeen Pearson nousi puolueen ja opposition johtajaksi ja johdatti puolueen vaalivoittoon 1963.


title: Lester B. Pearson

text: Vuodesta 1971 lähtien Pearsonin mukaan oli nimetty NHL:n runkosarjan parhaalle pelaajalle annettava Lester B. Pearson Award, mutta vuonna 2010 palkinto nimettiin uudelleen Ted Lindsayn mukaan.


title: Lester B. Pearson

text: Toronton Pearsonin kansainvälinen lentoasema on myös nimetty hänen mukaan.


title: 65 Cybele

text:
65 Cybele on Marsin ja Jupiterin välisen asteroidivyöhykkeen ulommalla puoliskolla kiertävä suuri asteroidi, jonka läpimitta on noin 237,3 kilometriä IRAS-satelliitin mittausten mukaan. Aikaisempi arvio oli 230 km.
Asteroidin massa on 1,4×10E19 kg.


title: 65 Cybele

text: Asteroidin keskietäisyys on 3,073 AU ja se kiertää 1:2 resonanssissa Jupiterin kanssa kiertoajan ollessa 6,36 vuotta.


title: Jessi Frey

text: Jessi Frey on suomalainen laulaja ja lauluntekijä. Hän on tullut tunnetuksi Velcra-yhtyeen laulajana. Frey on vieraillut myös Turmion Kätilöiden "Pirun nyrkki" -albumin "Irstauden ilosanoma" -kappaleella sekä Pofonyn "Used to Waiting" -EP:n "Pig Talk" -kappaleessa.


title: Jessi Frey

text: Syyskuussa 2007 Frey valittiin SanomaWSOY:n sähköisen viestinnän liiketoimintaryhmän SWelcomin pelitoiminnan projektipäälliköksi. Tästä tehtävästä hän siirtyi tammikuussa 2009 Nokia Music -palvelun tuotepäälliköksi Bristoliin. Frey on opiskellut Itä-Lontoon yliopistossa kulttuuria ja mediaa.


title: Kausisarja

text: Kausisarja on nimi Yle TV1:n Kotikatsomo-ohjelmapaikalla esitettävälle 6–12-osaiselle draamalliselle televisiosarjalle, jota esitetään viikottain kevät- tai syyskauden ajan, esimerkiksi tammikuusta huhtikuuhun tai syyskuusta joulukuuhun. Joskus sarjat ovat pidempiäkin: esimerkiksi "Tuliportaat"-sarjaan kuului 16 jaksoa.